text: 1Chaymanta Jesuska ñukaykunata yachachiwaysapallapi katirkan: —Kunan parlachiykichi chunka shipashkunapa ejemplunta yachanaykichipa imashnami ñukata shuyawankichi Tata Diospa mandunpi yaykunaykichipa. Chunka shipashkuna alkusankunata apashpankuna rirkansapa noviota tinkuk paywan tantalla funsia wasiman rinankunapa. 2Chay chunka shipashkunamanta pichka yachaysapakuna karkansapa. Pichka mana yachaysapakuna karkansapa. 3Chay pichka mana yachaysapakuna alkusankunata apashpa mana wirata aparkansapachu kashkan wirachanankunapa. 4Chay pichka yachaysapa shipashkunaka alkusankunata apashpa botellankunapi wirata aparkansapa. 5Chaypina novio mana utka chayaptin puñunayashpankuna chunkantin shipashkuna puñurkansapa. 6Yaka chawpi tutata sunipi uyarirkansapa suk runa kayakuptin: “Ñami novioka shamuykanna. Llukshimuychina tinkuk.” 7Chaypina chay shipashkunaka utka atarishpankuna alkusankunata kallarirkansapa allichayta. 8Chay pichka mana yachaysapa shipashkunaka chay pichka shuyakmasinkunata willarkansapa: “Alkusaynikunapa wiranka ñami tukushkana. Suk tipi wiraykichita kuwaysapa.” 9Chashna mañaptinkuna chay pichka yachaysapa shipashkunaka willarkansapa: “Wirata munashpaykichika rillaychi rantik. Wirata kuptinikunaka ñukaykunapapish pishinman.” 10Mana kunayaptinkuna chay pichka mana yachaysapa shipashkunaka rirkansapa wirata rantik. Rinankunakaman novioka chayarkan. Chaypina paywan tantalla chay pichka yachaysapa shipashkunaka funsia wasipi yaykurkansapa. Tukuy yaykuptinkunana novioka wasi punkuta wichkarkan. 11Chaymanta chay pichka mana yachaysapa shipashkunaka chayarkansapa. Punkuta takashpankuna noviota kayarkansapa: “¡Señor, Señor, kichariy ñukaykunapish yaykunaynikunapa!” 12Chaypina payka ukumanta willarkansapa: “¡Manami kankunata riksiykichichu!” 13Chay ejempluta willashkanwasha Jesuska ñukaykunata willawarkansapa: —Kankuna mana yachankichichu imay orami imay diyami ñuka kutimusha nishpa. Chayrayku allita prontanakushpa mana shaykushpa shuyawanaykichi tiyan. 14Chaymanta Jesuska ñukaykunallata yachachiwaysapallapi katirkan: —Suk ejemplunta parlachiykichi yachanaykichipa imata rurashpami Tata Diospa mandunpi kawsankichi nishpa. Suk patron karu llaktaman rinanpa trabajadorninkunata kayashpa kullkinta kurkansapa mirachipunankunapa. 15Chay patronka suk trabajadorninta pichka waranka kullkita kurkan. Sukta ishkay waranka kullkita kurkan. Sukta suk waranka kullkita kurkan. Kimsantin trabajadorninta kullkita kurkan mirachiyta atipananta riksishpa. Ashwan alli trabajak runata ashwan aypa kullkita kurkan. Chay kullkita kushpana suk karu llaktaman rirkan. 16Chaypina chay pichka warankata chaskishka runaka chay kullkiwan negosyunta rurashpa suk pichka warankata mirachirkan. 17Chashnashina chay ishkay warankata chaskishka runapish negosyunta rurashpa suk ishkay warankata mirachirkan. 18Chaymanta chay suk warankata chaskishka runaka mana chay kullkiwan trabajanayashpa allpapi pamparkan. 19Chaymanta unay tiempumanta chay patronka kutimurkan. Chaypina kullki chaskishka runakunata tapurkansapa mashnatami mirachishkasapa nishpa. 20Chaypina pichka waranka kullkita chaskishka runaka chunka warankata apamushpa patronninta willarkan: “Señor, kutichiyki kay pichka waranka kuwashkayki kullkikita. Chaymanta kuyki kay pichka waranka mirachishkayni kullkitapish.” 21Chay mirachidu kullkita kuptinna patronka willarkan: “Allitami rurashkanki. Kanmi alli kasuwak alli rurak runa kashkanki. Kay tipi kushkayni kullkiwan allita trabajashkanki. Chayrayku ashwanta kushkayki chaywan ashwanta trabajanaykipa. Kunanka ñukawan tantalla wasinipi yaykumuy kushikunaykipa.” 22Chaypina chay ishkay waranka kullkita chaskik runaka patronninta ladunchashpa willarkan: “Señor, ñukata kuwashkanki ishkay warankata trabajachinaynipa. Kunanka chaytami kutichiyki. Chaymanta kay mirachishkayni ishkay warankatapish kuyki.” 23Chashna chusku waranka kullkita kuptinna patronka willarkan: “Allitami rurashkanki. Kanmi alli kasuwak alli rurak runa kashkanki. Kay tipi kushkayni kullkiwan allita trabajashkanki. Chayrayku ashwanta kushkayki chaywan ashwanta trabajanaykipa. Kunanka ñukawan tantalla wasinipi yaykumuy kushikunaykipa.” 24Chaymanta suk waranka kullkita chaskik runaka patronninta ladunchashpa willarkan: “Señor, ñuka allita riksiyki sukaman trabajachikuk sinchi patron kanaykita. Kanka chikan runapa tarpushkankunata pallanki. Chikan runapa mirachishkanta apinki. 25Sakra kanaykita yachashpayni manchakushkani. Chayrayku kuwashkayki kullkita allpapi pampashkani. Kay waranka kullki kuwashkaykillata kutichiyki.” 26Chashna kuptinna patronninka willarkan: “Kanka mana kasuwak sukaman killa likidu runa kashkanki. Yachashkanki ñuka chikan runapa trabajashkankunata pallanaynita chikan runapa mirachishkanta apinaynita. 27Chayta yachaykashpayki ¿imapatí kullkinita mana suk banku ofisinapi churarkanki chaypi mirachipanankunapa? Ñuka kutimuptini kullki miraduta surkunkiman karkan kuwanaykipa.” 28Chayta willashpa patronka chaypi kak runakunata willarkansapa: “Kay runata chay waranka kushkayni kullkita kichuychi chay chunka waranka mirachik runata kunaykichipa. 29Tata Dios allita rurayta yachak runata ashwanta kunka puchunankaman tiyapunanpa. Mana allita rurak runapa tipi tiyapushkanta kichunka. 30Chayrayku tutayadu washaman kay killa likidu mana kasuwak runata wishchuychi. Chaypina kastigunta mana muchushpa kirunta mukushpa sukaman wakanka.” 31Chaymanta Jesuska ñukaykunallata yachachiwaysapallapi katirkan: —Ñuka sielumanta shamudu runa tukuy angelninikunawan tantalla kutimusha. Chaypina llipyak likidu allima tiyarinaynipi tiyarisha kamachikunaynipa. 32Chaypi tiyariptini tukuy llaktakunamanta runakuna ñawpakninipi tantanakunkasapa. Iden suk runa chivunkunamanta ovejankunata ashuchikshina ñukapish mana alli rurak runakunamanta alli rurak runakunata ashuchisha. 33Ñukata kasuwak runakunata ovejakunatashina alli laduynipi churashasapa. Mana kasuwak runakunata chivukunatashina lluki laduynipi churashasapa. 34Chaypina ñuka sinchi kamachikuk kashpayni alli laduynipi churashkayni runakunata willashasapa: “Tatayni kankunata kushichishuptikichi shamuychi ñukawan tantalla kamachikunaykichipa. Tata Dios kay allpata rurashkanmantapacha kankunapa llaktaykichita rurarkan chaypi kamachikunaykichipa. 35Ñuka yarkaptini kankuna karawarkankichi. Yakunayaptini yakuchiwarkankichi. Karu llaktamanta llaktaykichipi chayaptini wasikichipi chaskiwashpa samachiwarkankichi. 36Llachapayni mana tiyawaptin kankunaka kuwarkankichi mudakunaynipa. Unkudu kaptini chapawak rirkankichi. Karselpi kaptini chapawak rirkankichi.” 37Chashna willaptini chay alli rurak runakuna tapuwankasapa: “Señor ¿aykapiti yarkaymanta kaptiki karashkaykisapa? ¿Aykapiti yakunayaptiki yakuchishkaykisapa? 38¿Aykapiti karumanta llaktaynikunapi chayamuptiki wasinikunapi chaskishpa samachishkaykisapa? ¿Aykapiti llachapayki pishiptin llachapata kushkaykisapa? 39¿Aykapiti unkudu kaptiki karselpi kaptiki chapashkaykisapa?” 40Chashna tapuwaptinkuna ñuka alli kamachikuk kashpayni willashasapa: “Kankunaka sufrikmasinikunata yanapashpaykichi ñukatami yanapawashkankichi.” 41Chaymanta lluki laduynipi churashkayni runakunata willashasapa: “Ñukamanta anchuychi Tata Dios kastigashunaykichipa. Rillaychi mana tukuyniyuk ninaman. Tata Dios chay ninata rurashka tukuy supaykunata paykunapa kamachikukninta kastiganankunapa. 42Ñuka yarkaptini mana karawarkankichichu. Yakunayaptini mana yakuchiwarkankichichu. 43Llaktaykichipi chayaptini mana wasikichipi chaskiwarkankichichu samanaynipa. Llachapayni mana tiyaptin mana nimata kuwarkankichichu mudakunaynipa. Unkudu kaptini karselpi kaptini mana nima chapawarkankichichu.” 44Chashna willaptini tapuwankasapa: “Señor ¿aykapiti yarkaymanta kaptiki mana kararkaykisapa? ¿Aykapiti yakumanta kaptiki mana yakuta kurkaykisapa? ¿Aykapiti llaktaynikunapi chayaptiki wasinikunapi mana yaykuchirkaykisapa? ¿Aykapiti llachapayki mana tiyaptin llachapata mana kurkaykisapa? ¿Aykapiti unkudu kaptiki karselpi kaptiki mana yanaparkaykisapa?” 45Chashna tapuwaptinkuna ñuka sinchi kamachikuk kashpayni willashasapa: “Sufrikmasinikunata mana yanapashpaykichi ñukatapish mana yanapawarkankichichu. 46Chayrayku kankuna rinaykichi tiyan mana tukuyniyuk ninaman. Tata Diosta kasushpa kawsak runakuna rinankuna tiyan mana tukuyniyukta sielupi kawsak.”


c: text/html

text: 1Moisés escribishgan leycunaga manami salvamänantsipagtsu cargan, sinöga salvacionpita tantyatsimänalantsipagmi. Tsaymi tsay leycuna nishgannog wata wata uywacunata altarcho rupatsiptinpis tsaycunalawanga runacunata Tayta Dios mana perdonargantsu. 2Uywacunata altarcho rupatsishgalanwan perdonashga carga runacuna manami jutsayog cashganta yarparaycanmantsu. Tsaynogpis manami wata wata uywata apanmantsu jutsancunapita rupatsinanpag. 3Cada wata uywacunata rupatsirmi jutsa rurashgancunata yarparcaycan. 4Chïvucunata törucunata pishtar yawarninta jicharpis runacuna manami tsaylawanga perdonashgatsu caycan. 5Tsaymi cay patsaman Jesucristo shamur Tayta Diosta caynog nergan: “Uywacunata y tsaqui micuycunata rupatsishganta ajayashcanquinami. Tsaymi cay patsaman cachamashcanqui munashgayquita ruranäpag. 6Uywacunata y tsaqui micuycunata runacuna apamushganpis manami gam munashgayquinogtsu cashga. 7Tsaymi noga nergä: ‘Escribiraycashgancho nishgannog munashgayquita ruranäpag listumi caycä, Tayta Dios.’ ” 8“Runacunapa jutsancuna perdonashga cananpag uywacunata y tsaqui micuycunata rupatsishganta ajayashcanquimi” nerga punta cag conträtucho nishgancunatami Jesucristo yarpätsimantsi. 9“Escribiraycashgancho nishgannog munashgayquita ruranäpag listumi caycä, Tayta Dios” nerga mushog conträtuta Tayta Dios rurashgantanami Jesucristo nergan. 10Tayta Dios munashganta rurar Jesucristo nogantsi-raycu juc cutila wanorgan jutsantsicunapita Tayta Diosnintsi perdonamänantsipag. Perdonamashpantsimi shuntacamashcantsi paypa maquinchöna cawanantsipag. 11Israel cüracunaga waran waranmi uywacunata altarcho rupatsipäcun Tayta Diosman yäracogcuna jutsancunapita perdonashga cananpag. (Tsaynog rupatsiptinpis manami tsaycunalawanga runacunata Tayta Dios perdonargantsu.) 12Cürantsi Jesucristumi itsanga juc cutila cruzcho wanushga jutsantsicunapita perdonamänantsipag. Wanushganpita cawarircamur cananga lapanpag munayniyog cashpanmi Tayta Diospa derëcha cag naupancho jamaraycan. 13Tsaychömi jamaranga lapan contranta Tayta Diosnintsi vincinanyag. 14Jesucristo cruzcho wanushga captinmi payta chasquicogcunata Tayta Diosnintsi lapan jutsancunata perdonaycan. Tsaynogpis waran waran paycunata yanapaycan jutsata mana ruraypa cawananpag. 15Tsaynog cananpagmi Santu Espiritupis caynog nergan: 16“Paycunawanmi conträtuta rurashag. Tsaynog rurarmi leynëcunata shongunman escribishag imaypis yarparänanpag. 17Tsaynogpis lapan jutsancunata perdonar mananami jutsa rurashgancunata imaypis yarpäshagnatsu.” 18Jesucristuta chasquicur tsaynog perdonamaptintsimi cananga uywacunata ni tsaqui micuytapis manana rupatsintsinatsu jutsata rurashgantsipita perdonashga canantsipag. 19Waugui-panicuna, Jesucristo nogantsi-raycu yawarninta jichashganpita Lugar Santísimuman yaycognogmi Tayta Diosnintsipa naupancho cananpis caycantsi. 21Tsaynogpis Jesucristo gloriacho más mandag cürantsimi caycan. 22Tsaynog caycaptenga mana mantsacuypa Tayta Diosnintsita imay hörapis manacushun. Tsaynogla lapan voluntänintsiwan pay munashganta rurashun. Imanog nacarpis payman lapan shonguntsiwan imaypis yäracushun. Jutsantsita perdonamashgantsipita payta agradëcicushun. Tsaynogpis lapan jutsa rurashgantsicunata cacharishun. Tsaynogpami limpio armacushganog Tayta Diosnintsipa naupanman chayashunpag. 23Musyantsimi Tayta Diosnintsi naupanman pushamänantsipag promitimashgantsita. Payga lapan promitimashgantsicunata imaypis cumplinmi. Tsaynog caycaptenga guepaman mana cuticuypa Jesucristuman imaypis yäracushun. 24Tsaynogpis Tayta Diosta alabananpag juntacayta waquin waugui-panicuna guellanashgannöga ama guellanäshuntsu. Tsaypa trucanga Jesucristo cutimunanpagna caycashganta musyar imaypis juntacäshun. Tsaynog juntacarmi shacyätsinacushun jucnintsi jucnintsipis yanapanacur y cuyanacur cawanantsipag. 26Jesucristupa wilacuyninta musyaycar yachaycar pipis yapay jutsata rurarga Jesucristo nogantsi-raycu wanushgantami manacagman churaycan. Manacagman churagcunataga Tayta Diosnintsi mananami perdonangatsu. 27Tsaypa trucanga juicio final junag paycunata shuyaraycan rupaycag infiernulanami. 28Moisés escribishgan leycunata mana cäsucuypa jutsa ruragcunata ishcay o quimsa testïgo careaptenga mana cuyapaypami wanutsipäcog. 29Moisés escribishgan leycunata mana cäsucogta tsaynog wanutsinanpag caycaptenga ¿manatsurag más peor infiernucho nacanga Jesucristuta chasquicurcur guepaman cuticogcunaga? Paycunaga Jesucristo yawarninta jichar cruzcho wanushganta manacagmanmi churaycan y cuyapäcog Santu Espiritutapis fiyupami rabiaycätsin. 30Jutsata ruragcunapäga Tayta Diosnintsi caynog nergan: “Mana chasquicamagcunataga nogami mana cuyapaypa castigashagpag.” Tsaynogmi mastapis nergan: “Chasquicamashga caycar jutsa ruragcunataga nogami juzgashagpag.” 31Tsaynog niycaptenga ¡pasaypa mantsariypagmi nacapäcongapag Tayta Diosta mana cäsucur rabiatsegcunaga! 32Waugui-panicuna, tsaynog caycaptenga yarpapäcuy Jesucristuta chasquicushgayqui witsan imanog nacapäcushgayquitapis. Tsayjina nacarpis gamcuna manami guepaman cutipäcushcanquitsu. 33Tsaynogpis ama gongapäcuytsu Jesucristuta chasquicushgayquipita magashga y ashlishga cashgayquita. Tsaynogla waquintapis magashga captin y ashlishga captin shacyätsishcanquimi mana laquicunanpag. 34Jesucristuta chasquicushganpita carcilcho cagcunatapis yanapashcanquimi. Imayquitapis apacuptin cachaparishcanquimi. Apacuptinpis mana laquicushcanquitsu gloriacho mana ushacag herenciata chasquinayquipag cashganta musyashpayquimi. 35Waugui-panicuna, cananpis tsaynogla Tayta Diosman mana ajayaypa yäracäriy. Imanog nacarpis guepaman mana cuticuypa Tayta Dios munashgannog cawapäcuy. Tsaynog cawarmi Tayta Diosnintsi promitimashgantsinogla gloriacho imayyagpis cushishga cawashunpag. 37Tayta Diosnintsipa palabranchöpis caynogmi niycan: “Shamunäpag cag höra chämonganami. 38Tsaynog caycaptenga chasquicamagcuna imaypis yäracamashpan cawapäcutsun. Guepaman cutir perdonta mana manacamagcunataga manami ricaytapis munätsu.” 39Tsaynog captenga tantyacushun guepaman mana cuticuypa cawanantsipag. Tsaynogpami infiernuman gaycushga canantsipa trucanga gloriaman chayashunpag.

robotstxt: allowed

filter: keep


text: 1Señor Diostan suyakushallarqanipuni, paymi kutirimuwarqan waqyakusqaytan uyariykuwarqan. 2Manchay llakikuy p'uytumantan horqowarqan, phusu t'uruman chinkaykunaymantan qespichiwarqan, qaqa patamanmi sayaykachiwarqan, hinaspan allinta thaskirichiwarqan. 3Chaymantataq mosoq takita takichiwarqan, Diosninchista yupaychana takita. Askhan chayta rikunqaku, hinaspan manchakunqaku, Señor Diosmanpas sonqollikunqaku. 4Kusisamiyoqmi Señor Diosman sonqollikuq runaqa, anchaykachaqkunatapas mana qatikuqqa, wak dioskunata yupaychaqkunatapas mana qatikuqqa. 5Diosnilláy Señor Dios, askhallañan musphana ruwasqaykikunaqa, askhallañan yuyarikuwasqaykikunaqa. ¡Manan pipas qan hinaqa kanchu! Chaykunamanta rimariyman chaypas, manan yupayta atiymanchu. 6Manan munankichu sacrificiotapas ruru ofrendatapas, manallataqmi mañakunkichu ruphachina sacrificiotapas, hucha pampachaypaq sacrificiotapas. Aswanpas ninriytan kichariwarqanki, 7hinaqtinmi nirqani: Kaypin kashani, hamushanin, qelqa k'uyupin ñoqamanta qelqasqa kashan. 8Diosníy, munayniykitapunin ruwayta munani, yachachikuy simiykitan sonqoy ukhupi hap'ini, nispa. 9Askhallaña llaqtayki huñukuqtinmi qespichiwasqaykimanta sumaq willakuyta willarqani, manapunin upallakurqanichu, Señor Diosníy, qanmi chaytaqa yachanki. 10Manan qespichiwasqaykita sonqoy ukhupi pakaykurqanichu, hunt'aq kasqaykitawan kacharichiwasqaykitawanmi willarqani. Llapallan huñusqa llaqtayki qayllapi manan munakuyniykitapas cheqaq-kayniykitapas pakaykurqanichu. 11Qanmi, Señor Diosníy, sumaq sonqo-kayniykiwan qhawariwanki, munakuyniykipas cheqaq-kayniykipas waqaychawanmi. 12Mana yupay atiy sasakunan muyuykuwan, mana chanin ruwasqaykunan mayt'uykuwan, manañan ñawiypas rikunñachu. Chukchaymantapas aswan askharaqmi, chaymi sonqoypas p'iti-p'itiwan. 13Señor Diosníy, hamuy qespichiwanaykipaq, usqhamuy yanapaykuwanaykipaq. 14Wañuchiwayta munaqkunaqa p'enqachisqa k'umuykachisqa kachunku. K'iriwayta munaqkunaqa p'enqasqa ayqerichunku. 15Asipayawaqniykunaqa p'enqasqapuni rikukuchunku. 16Qanman llapa hamuqkunataq ichaqa qanwan q'ochukuchunku kusikuchunku. Qespichiyniykita munakuqkuna nichunku: ¡Señor Diosqa hatunchasqa kachun! nispa. 17Ñoqataqa, Señor Diosníy, llakisqaña wakchaña kashani chaypas, manan qonqakuwankichu. Qanmi yanapaykuwaqniypas qespichiwaqniypas kanki. Diosníy, usqhamullayña yanapaykuwanaykipaq.


text: 1Señor Diosmi Hadrac suyu contra riman, Damasco llaqta contrapas rimallantaq. Paymi llapa runata qhawashan, manan Israel llapa ayllukunallatachu. 2Señor Diosqa qhawashallantaqmi Israel tupaypi kaq Hamat llaqtatapas, Tiro llaqtatapas, Sidón llaqtatapas. Tiroqa yachaysapataq chayqa 3pukaratan perqakurqan, ñut'u hallp'ata hinan qolqetapas huñuykurqan, calle t'uruta hinan qoritapas huñuykurqan. 4Chaypas Señor Diosmi llapallanta qechunqa, hinaspan atiyninta lamar-qochaman chinkaykachinqa, llaqtataq ninaq ruphaykusqan kapunqa. 5Ascalón llaqtan chayta rikuspa sinchita mancharikunqa, Gaza llaqtapas llakipakuspan khatatatanqa, Ecrón llaqtaq suyakuyninpas qollupunqan, hinan mancharikunqa, Gaza llaqtaqa mana reyniyoqmi kapunqa, Ascalonpas mana runayoqmi kapunqa. 6Asdod llaqtapiqa karu llaqtayoqkunan tiyanqa, uma hoqariq Filistea runakunatan k'umuykachisaq. 7Siminkumantan yawarniyoq aycha mikhusqankuta horqosaq, mana mikhunapaq kaqtapas siminku ukhumantan aysasaq, chaypas kay Filistea runakunamanta puchuqqa ñoqaqmi kanqa, Judapin huknin aylluy hina kapunqaku, Ecrón runakunapas Jebus runakuna hinan llaqtay kapunqaku. 8Ñoqataq suyuyta hark'aykunaypaq maki qhawasaq, ama pi awqapas chayninta purinanpaq. Manañan sarunchaqpas paykunata muchuchinqachu, kunanqa ñoqan paykunata maki qhawashani, nispa. 9¡Sión llaqtaq ususin, anchata kusikuy! ¡Jerusalén llaqtaq ususin, kusisqa takiy! Kayqa Reyniykin hamushasunki, payqa chaninmi, atipaqmi, payqa huch'uyyaykukuqmi, asnopi sillaykusqan hamushan, china asnoq orqo maltanpin hamushan. 10Señor Diosmi nin: Efrainmantan awqa-tinkuy carretakunata karunchasaq, Jerusalenmantan awqa-tinkuy caballokunatapas wikch'usaq, awqa-tinkuy wach'ina p'eqtatapas p'akirqarisaq. Reyniykin suyukunapurata thak kawsaypi kawsachinqa, Kachi Qochamanta lamar-qochakaman kamachikunqapas, Eufrates mayumanta kay pachaq k'uchunkama. 11Sacrificio yawarwan cheqaqchaspan qanwan rimanakurqani, chaymi ñoqaqa presoykikunata mana unuyoq t'oqomanta horqosaq. 12Suyakushaq presokuna, pukaraykichisman kutipuychis. Kunanmi willashaykichis, imaymana ñak'arisqaykichisman hina astawan qankunata saminchanayta. 13Judatan wach'ina p'eqtayta hina chutasaq, Efraintan wach'inata hina paypaq churasaq. Sión llaqtalláy, qantan maqanakuqpa espadanman tukuchisqayki, wawaykikunatan Grecia runakuna contrata sayarichisaq, nispa. 14Señor Diosmi hawankupi rikhurinqa, wach'isqanpas lliphipishaq ninan lliph-lliph ninqa. Apu Señor Diosmi trompetata waqachinqa, Uraymanta hamuq tutuka hatun wayrapin purinqa. 15Tukuy-atiyniyoq Señor Diosmi paykunata waqaychanqa, warak'asqa rumikunatapas t'ustunqakun, mikhunqakun ukyanqakun, hinaspan vino ukyaqkuna hina warararanqaku, imaynan altar waqrakunaman ch'aqchuykunapaq mankaqa yawar hunt'a, chay hinan paykunaqa vino hunt'a kanqaku. 16Chay p'unchaypin Diosninku Señor Diosqa oveja t'aqata hina llaqtanta qespichinqa, coronapi umiña rumikuna hinataqmi runankunaqa hallp'anpi lliphipinqaku. 17¡Ancha allinmi, may munaymi suyuqa kanqa! Trigon waynakunata sumaqta wiñachinqa, upi vinotaqmi sipaskunatapas sumaqta wiñachinqa.


text:
Wañusqa Qucha
Wañusqa Qucha (arabya simipi البحر الميّت Al-Bahr al-Mayyit‚ "wañusqa qucha" icha بحر لوط Bahr Lūt, "Lotpa quchan"; iwriyu simipi ים המלח Yam haMelakh, "kachi qucha") nisqaqa Kunti Asyapi huk kachi qucham, Israyil icha Palistina huk larupa, Urdun mamallaqta wakin larunpa chawpinpi kaq.
Wañusqa Quchamanqa chinchamanta Urdun mayum purimun, huklla mayum. Wañusqa Quchamantaqa manam ima mayupas purikunchu, yakuqa wapsiyaykullanmi. Urdun mayup apamusqan kachi quchapi kakuptinmi, Wañusqa Quchap yakun ancha yakuyuqmi tukukun.
Hawa t'inkikuna[llamk'apuy | pukyuta llamk'apuy]
- Commons nisqapi suyukunata uyarinakunatapas tarinki kaymantam: Wañusqa Qucha.


text: 1Pipas torotapas ovejatapas suwakuspa nak'anqapas vendenqapas chayqa, chay toromantan phisqa wakata qopunqa, chay ovejamantataq tawa ovejata. 2Suwachus wasi t'oqoshaqta hap'ichikunqa, hinaspa wañuqllapaqña k'irisqa kanqa chayqa, wañuchiqqa manan huchachasqachu kanqa. 3Pacha illarimuytachus kanqa chayqa, wañuchiqqa suwa wañuchisqanmantan huchachasqa kanqa. Suwaqa suwakusqanmantan llapanta qopunqa. Manataq imanpas kutichipunanpaq kaqtinqa, suwakusqanmanta kutichipunanpaqmi pay kikin vendesqa kapunqa. 4Suwatachus suwakusqan animalta kawsashaq hap'ishaqta pipas tarinqa chayqa, iskaytañan pagachikunqa, torotaña, asnotaña, ovejataña kaqtinpas. 5Pichus campopipas uvas chakrapipas michinqa, uywantaq hukpa camponman haykunqa chayqa, allinkaq campontan allinkaq uvas chakrantan mikhusqamanta qopunqa. 6Pipas ninata hap'ichinqa, hinaspataq khiskaman aypaspa ruphaykunqa arkusqa trigota, otaq sayashaqllataraq, otaq chakrantinta chayqa, nina hap'iykachiqmi ruphasqamanta pagapunqa. 7Pipas runamasinman qolqetapas, alhajakunatapas waqaychapunanpaq hap'ichikunqa, chay runaq wasinmantataq suwanqaku chayqa, suwakuqmi hap'ichikuspaqa iskay chay hinata qopunqa. 8Manataq suwata hap'inqakuchu chayqa, wasiyoqmi Dios yupaychana wasita rinqa saqekuq runaq kaqninta mana llamiykusqanta Diospa qayllanpi rimarinanpaq. 9Maypachachus pipas hap'ikapunqa torotapas, asnotapas, ovejatapas, p'achatapas, ima chinkasqatapas, hinaspa pipas: Kayqa ñoqaqmi, ninqa chayqa, iskayninkun Dios yupaychana wasiman uyarichikuq rinqaku, pitachus Dios huchachanqa, chaymi runamasinman iskaytaña qopunqa. 10Pipas runamasinman hap'ichikunqa asnotapas, torotapas, ovejatapas, ima animaltapas qhawapunanpaq, chay animaltaq wañunqa otaq k'irisqa kanqa, otaq mana piqpapas rikusqan suwasqa kanqa chayqa, 11chay runamasin uywayoqpaqmi Señor Diospa sutinpi juranqa, uywayoqpa kaqninta mana llamikusqanta. Uywayoqtaq rimasqanta creenqa, manataq runamasinmanta pagachikunqachu. 12Qhawashaqtin suwanqaku chayqa, uywayoqmanmi pagapunqa. 13Phiña animalpa llik'irqarisqantaq kaqtinqa, mikhusqa puchutan sut'inchanapaq apamunqa, chaymi manaña paganqachu. 14Pitaqchus runamasinmanta uywata mañakunqa, hinaspataq uywayoqpa mana rikushasqan k'irisqa kanqa otaq wañunqapas chayqa, mañakuqmi pagapunqa. 15Uywayoqchus chaypi kasharqan chayqa, manañan paganqachu. Uywachus fletasqa karqan chayqa, uywayoqmi fletellantaña chaskikapunqa. 16Pipas casarakunanpaq manaraq rimaykusqa doncella sipasta q'otunqa, hinaspa payta violanqa chayqa, warmi wawayoqmanmi warmi horqoy qolqeta qonqapuni, hinaspan chay sipaswan casarakunqa. 17Sipaspa taytanña mana casarachiyta munaqtinpas, payqa warmi wawayoqman qonqapunin doncella sipasmanta hina yachasqaña warmi horqoy qolqeta. 18Layqa warmiqa wañuchisqapunin kanqa. 19Pipas uywawan t'inkinakuqqa wañuchisqapunin kanqa. 20Pipas wak dioskunaman sacrificiota haywanqa, manataq ñoqa Señor Diosmanchu chayqa, wañuchisqapunin kanqa. 21Sumaqtan wak llaqtayoqtaqa rikunki, aman ñak'arichinkichu, aman sarunchankichu, qankunapas wak llaqtayoqmi Egipto suyupi kamurqankichis. 22Amallataq pi viudatapas mana tayta-mamayoqtapas ñak'arichinkichu, 23qanchus paykunata ñak'arichinki, paykunataq waqyakamuwanqaku chayqa, ñoqaqa paykunata uyarisaqpunin. 24Ñoqaqa k'arak phiñasqan qankunata espadawan wañuchisqaykichis. Hinan warmiykichispas viuda kapunqaku, wawaykichispas mana tayta-mamayoq kapunqaku. 25Ñoqaq llaqtay llaqtamasiyki wakcha runamanchus qolqeta manunki chayqa, aman payta qolqe manuq hinachu rikunki, amataqmi interesnintapas cobrankichu. 26Chay runa-masiykichus ponchonta prendasunki chayqa, inti haykuytan ponchonta kutichipunki, 27chay ponchollanmi kan chiriqtin p'istuykukunanpaq. Mana chayqa, ¿imapin puñuykunqa? Paychus waqyakamuwanqa chayqa, ñoqan uyarisaq, ñoqaqa khuyapayakuqmi kani. 28Aman Diosta ñakankichu, aman llaqtayki kamachiqtapas ñakankichu. 29Usqhayllan ofrendata apamuwanki cosechaykimantapas, vinoykimantapas. Phiwi churiykitaqa qopuwankin. 30Qopullawankitaqmi wakaykiq ovejaykiq ñawpaq uñantapas, qanchis p'unchayllan mamanwan kanqa, pusaqkaq p'unchaypiqa qopuwankin. 31Qankunaqa ch'uya runakunan kanaykichis. Aman campopi phiña animalkunaq llik'irqarisqan aychata mikhunkichischu, alqokunamanmi qaraykapunkichis.


text: 1Wawkinikuna, panikuna, Señorninchi Jesukristupa yachachikunanta kushikushpa allita chaskishkankichi. Chayrayku roygaykichi ñukaykunapa Tata Diosta royganaykichipa tukuy partikunaman riptinikuna allita yachachikunaynikunapa. Chashna allita yachachikuptinikuna aypa runakuna kankunashina Jesukristu yachachikushkanta allita chaskinkasapa. 2Manara tukuy runakuna Jesukristuta kreyinsaparachu. Chayrayku Tata Diosta roygaychi sakra mana alli rurak runakunamanta amachawanankunapa. 3Jesukristu alli rurak kashpa kankunata sukaman allita yanapashunkichi allita rurashpa kawsanaykichipa. Amachashunkichi ama supay wakllichishunaykichipa. 4Jesukristu sukaman yanapawaptinkuna ñukaykuna yachanisapa kankuna yachachishkaynikunata allita kreyishpa kawsaykanaykichita. Yachanisapa allita kasushpa katinaykichita. 5Tata Diosta roygani yanapashunaykichipa sukta sukta allita kuyanaykichipa. Roygani padesishpaykichipish Jesukristushina mana sampayashpa allita rurashpalla kawsanaykichipa. 6Wawkinikuna, paninikuna, Jesukristu ñukaykunata yachachiwaptinkuna willaykichi tukuy mana trabajanayak wawkinchikunamanta ashunaykichipa. Sukkuna yachachishkaynikunata mana kasunayaptinkuna paykunamanta ashuychi. 7Yachankichi ñukaykuna kankunawan kashpaynikuna mana killakushpa sukaman trabajashpa kawsashkaynikunata. Chashnashina kankunapish mana killakushpa trabajashpa kawsaychi. 8Kankunawan kashpaynikuna tukuy mikushkaynikunapa pagarashkaykichi. Diyapi tutapi sukaman trabajashkanisapa ama amichinaynikunapa mikunaynikunata mañashpa. 9Alli kanman karkan kankunata mikunaynikunata mañanaynikunapa. Mana nimata mañashpaynikuna trabajarkanisapa ñukaykunata kawawashpaykichi yachanaykichipa allita trabajayta. 10Kankunawan kashpaynikuna kayta yachachishkaykichi: Suk wawkinchi mana trabajanayashpa ama mikuchunchu. 11Yachashkanisapa suk kankunashi mana trabajanayankichichu. Wasin wasin chapakuypishi puriykankichi. 12Jesukristu yachachiwaptinkuna chay mana trabajanayak wawkinchikunata willanisapa: Kushikushpalla mikunankunapa trabajachunsapa. 13Wawkinikuna, paninikuna, ama shaykuychichu allita rurashpa kawsayta. 14Suk wawkinchi suk paninchi kay yachachishkaynikunata mana allita kasushpa kawsaptin ama paywan tantanakuychichu. Payta mana kasuptikichi mana alli rurashkankunamanta pinkakunka. 15Chay mana kasukunayak wawkinchita paninchita ama chikniychichu. Wawkinchi paninchi kaptinkuna kuyashpalla yachachiychi kashkan allita rurashpa kawsanankunapa. 16Kushichikuk Señorninchi Jesukristuta roygani tukuy tiempu kankunatapish kushichishunaykichipa. Payta roygani kankunawan tantalla kawsananpa. 17Ñuka Pablu kay kartata tukuchashpa kikini makiniwan killkashpa rimachiykichi. Tukuy kartaynikunata tukuchashpayni shutinita killkani yachanaykichipa ñuka kikini killkashkaynita. 18Munani Señorninchi Jesukristu tukuy kankunata sukaman yanapashunaykichipa. Chayllata ñuka Pablu killkashkaykichi.


text: 1Catyí ñu chii vatyi iyó noo nyoho cha iyó ndo chihin sɨhɨ queen ndo. Ihya cuví noo cuatyi cha cahnu xaan, vatyi nɨ ñu ña ñohó nuu chi Nyoo ta ña nyacuví ñu tari nyoho. 2¡Ta tyicuan caa ta cahnu sahá ndo chi ndo cha nuu cha cucuihyá iñi ndo! Cuñí chi vatyi ca̱tyi ndo chi ra cha nyacuví cha quiñi caa cuan vatyi ma cutahan ca ra chihin ndo. 3Vasɨ ña nyaí chihin ndo chihin coño ñuhi, soco co̱hon iñi ndo vatyi ñohó iñi tuhun ndo, tari cha nyaá mai chihin ndo cuví cuan. Ta cha sandai̱ tyiño ra cha sacuvi̱ cuatyi cuan chihin sɨvɨ maa Sutu Mañi yo Jesucristo. Cuñí chi tyi ndu ɨɨn ri ndo. Ta sa̱ha ndo tuhun tyi nyaí chihin ndo. Ta cunyaa fuerza maa Sutu Mañi yo Jesús chihin ndo ñandɨhɨ. 5Tyicuan ta cuñí chi vatyi nacuhva cuenda ndo chi ra cuan chi cuihna, tacuhva natɨvɨ ndɨhɨ coño ñuhu ra. Ta cuhva cuví cacu añima ra quɨvɨ quichi Sutu Mañi yo Jesucristo. 6Ña tahán chi sacahnu ndo chi ndo chihin cha sacuví ndo. Vatyi nyehé ndɨɨ ndo nyacuví ra cuan cha quiñi caa. ¿Atu ña chitó ndo noo tuhun cha catyí chi vatyi chihin chiin ri yuchan iya ta nandaa nanɨɨ yuchan pan? 7Ta̱va ñehe ndo yuchan iya chahnu cha cuví cha ña vaha cha satɨvɨ́ chi ndo. Tyicuan ta cuvi ndo tari pan cha ñahri yuchan iya yɨhɨ́ chihin, cha tuhva yo chachí cha vico pascua. Ta pan cuan, ican cuví ndo vatyi ra Cristo cuví mbee cha chihi cha catyi cuatyi yo. 8Yucuan chaha tahán chi cachi coo yo cuenda cha chihi̱ maa ra Cristo cha catyi yo. Ta sandoó yo cha quiñi caa cha sacuvi̱ yo ityi chata cha cuví tari yuchan iya chahnu. Ta cahán yo maa maa ri cha ndicha chihin cha nɨɨ iñi yo. Vatyi cuví chi tari pan cha ñahri yuchan iya yɨhɨ́. 9Nuu inga carta cha yaha̱ saquichi chi ndo, catyi̱ chi ndo vatyi nyoho ma cohon naha ndo tuhun chihin ñu cha sacuví cha iyó ri maa chihin ñusɨhɨ o rayɨɨ. 10Ta cha catyi̱ chi ndo tyehe caa, ñima cha cuachiyo ndo ɨngaña ri nu nyicú ñu cha iyó chihin rayɨɨ o ñusɨhɨ, ta ñima yɨɨ ñu o ñasɨhɨ ra cuví, o ñu nyiyó iñi, o ñu suhú, o ñu sacahnú xitohyo. Vatyi tatu tyicuan caa, cuñí chi cha quita ndo ɨngaña ri ñuhu ñayɨvɨ̱. 11Soco cha cuñí catyí chi ndo vatyi ma cohon naha ndo tuhun chihin noo ñu cha catyí vatyi hermano cuví ñu, ta iyó ri maa ñu chihin rayɨɨ o chihin ñusɨhɨ ta ñima yɨɨ ñu o ñasɨhɨ ra cuví, o nyiyó iñi ñu, o sacahnú ñu xitohyo, o cuendu ñu, o chihí ñu ndixi, o suhú ñu. Ñu cha caá tyehe caa, ni cha ma cunyaa ndo cachi ndo chihin ñu. 12Vatyi yoó ña tahán chi sahá yo cuenda chi ra ña ñohó nuu chi Nyoo. Nyoo cuvi ra sahá cuenda chi ñu cuan. Soco nyoho cuñí chi sahá ndo cuenda chi ñu yɨhɨ́ cuenda Nyoo. Yucuan chaha tavá ñehe ndo chi ra iyó cuatyi chiña nu nyicu ndo.


text: 1Chaymanta Dyusta adurananllapa wasimanta lluqshitinllapaqa Jesuspa uk yach'akuqninqa kaynu niran: --Yach'achikuq Taytituy, rikay Dyusta adurananllapa wasitaqami kusa shumaq rumikunawan ima kusala atunta rurashallapa nir. 2Chaymi Jesusqa niran: --Kanan kayta rikayankillapa chaytaqami limpu ratachinqallapa. Mananami uk rumilamapis anapura llutakashaqa kidanqanachu nir. 3Chaymantami paykunaqa Olivos sirkaman riranllapa. Chayqami karan Dyusta adurananllapa wasipa naypanlawpi. Chaymi chaypi Jesusqa tatin, Pedro, Santiago, Juan, Andre's imaqa paylata kaynu nir tapuranllapa: 4--Willamayllapa: ¿Maydiyataq chaynuqa pasayanqa? Chaynulla ¿ima siñalta rikartaq yach'ayashaqllapa, tukuy chaykuna pasananpaq diyaqa shipchana? nirqa. 5Chaymi, Jesusqa niran: --Allitami kuytakankillapa, ama mayqanpis ingañar pantachishunanllapapaq. 6Chaqa kusala achkami nuqa yupay tukur shamunqallapa. Chaymi, 'Dyuspa Akrashan Cristunmi kani' nir, kusala achka runakunata ingañanqallapa. 7"Qamkunaqami chay tyimpukunaqa uyapankillapa wakpi kaypi guerrata rurayanllapa nir. Piru chaynu katinmapis amami manchakunkillapachu. Chaqa chaynumiri pasanqa. Piru chaynu pasatinmapis manaraqmi pacha tukukanan tyimpuraqchu kanqa. 8Chaqa uk nasyunmanta kaqkunami maqanakunqallapa uklaw nasyunmanta kaqkunawan. Chaynulla uk gubyirnupa kaqninkunapis maqanakunqallapa uklaw gubyirnupa kaqninkunawan. Kusala achka lugarkunapimi pachamapis kusalata kuyunqa, [runakunapis kusala ukmanta tukunqa]. Chaynulla kusala mallaq tyimpu, imami kanqa. Piru chaynu pasatinqami yarpunkillapa, chayraqmi qischakay tyimpuqa qallariyan nir. 9"Qamkunallami kusalata kuytakankillapa. Chaqa chay tyimpukunapiqami qukushunqallapa karguyjunkunaman. Chaymi kusalata qischashunqallapa chay tantakananllapa wasikunapiqa. Chaynullami apashunqallapapis gubirnadurkunapa, gubyirnukunapa naypanman ima nuqapi kriyishaykillaparayku. Chaymi qamkunaqa paykunapa naypanpimapis nuqallapaq rimankillapa. 10Chaqa tukuy intirupi Dyuspa shumaq rimayninta washakananllapapaq yach'achikur tukchishana katinllapami, kay pacha tukukananpaq tyimpuqa ch'amunqa. 11Piru chaynu karguyjunkunaman apashutinllapaqa, amami yarpupakunkillapachu imatana rimashaq nirqa. Chaymi ashwan Dyus imata rimanaykipaq yanapashushannulla rimankillapa. Chaqa chaypiqami mana qamkunallachu rimayankillapa kanqa. Ashwanmi Dyuspa Santu Ispiritun rimachishunqallapa. 12"Chaynullami nishaykillapapis: Mayqanpismi ukninta qukuyanqa wanuchinanllapapaq. Nataq taytanllapa-shuypaqa wamrankunata qukuyanqa wanuchinanllapapaq. Chaynulla wamrakuna-shuypaqa taytanpa kuntran tikrakar wanuchinqallapa. 13Chaymi tukuyla kay pachapiqa nuqapi kriyishaykillaparayku ch'iqnishunqallapa. Piru chaynu qischakar imamapis maydiya shamunaykaman shachinakuqkunalami washakanqallapa. 14"Chaqa Dyuspa rimaqnin Danielmaqa kaynu nir iskribiran: 'Uk kusala mana allinta rurachikuqmi rir yaykunqa, Dyusta adurananllapa wasiman' nir. Chaymi qamkuna chaynu pasaqta rikarqa, Daniel iskribishanmi kumplikayan nir yarpunkillapa. Chayraykumi mayqanpis Judea lugarpi kaqkunaqa sirkakunaman alsakanqallapa. 15Nataq mayqanpis uk wasipa ananpi karmapis amami ishkimunqachu, imanta lluqshichinanpaq nirqa. 16Chaynulla, mayqan ch'akranpi karqa amami wasinman rinqachu rach'panta apananpaq nirqa. 17¡Akaw chay diyakunapi warmikuna ruriyjun, manaqa ñuñuq wamrayjun kaqkunaqa imananqallaparaq! 18Chaymi ashwan qamkunaqa Taytay Dyusman alliplata mañakuyllapa, chay alsakanaykipaq tyimpuqa ama chay qasay tyimpuchu kananpaq nir. 19Chaqa, chay diyaqami kusala saqra manchaypaq qischakay kanqa. Chaynu qischakayqami tukuy ima rurakashanmanta-pacha mana kashachu. Chaynulla mananami kanqanapischu chaynu qischakayqa maydiyapis. 20Piru Taytay Dyus chay qischakaykuna achka tyimputa kanqa nitinqami, mana mayqanlapis washakanmanchu. Ashwanmi Taytay Dyusqa chay akrashan kaq wamrankunapaq llakir washananrayku, mana kusala achka tyimputachu kanqa nisha. 21"Piru imanupi mayqan kaynu nishunmanllapa: 'Rikayllapa kaypimi Dyuspa Akrashan Cristunqa', manaqa 'Rikayllapa chaypi' nishutinllapaqa, amami kriyinkillapachu. 22Chaqa Dyuspa Akrashan Cristun yupay tukuqkuna, chaynulla Dyuspa unay rimaqninkuna yupay tukuqkunami rikarimunqallapa. Chaymi paykunaqa mana ruraypaq imakunata, milagrukunata ima, kusalata ruranqallapa. Chaynumi ashwan kusala achka runakunata ingañanqallapa. Chaynullami chay kriyiqkunamatapis imanullapis ingañayta kamanqallapa. 23¡Piru qamkunaqami allita kuytakankillapa! Ama ingañakanaykillapapaqqami willashunillapana. 24"Piru limpu chay qischakay tyimpukuna pasatinnaqami, rupayqa limpu tutaparaq intiru kidanqa. Killapismi mana achkirachikunqanachu. 25Chaynulla qullarkunapismi limpu syilumantaqa ratamutin ima, tukuy syilupi kaqkunamapis kusalata kuyunqallapa. 26Chaymantami Dyusmanta Shamuq Runataqa rikanqallapa kusa llipyalla pudirninwan puktaypa rurinta shamuqtana. 27Chaynu shamurmi payqa angelninkunata kach'anqa tukuyla pachamanta, syilumanta, paypa akrashan kaqkunata tantamunanllapapaq. 28"Allita uyakur intrakayllapa kay igus qirupaq willar intrachishutiyllapa. Chaqa qamkunaqa igus qiru mushuqmanta qawamuqta rikarqa kwintata qukankillapa, tamya tyimpuqa shipchana nir. 29Chaynullami chay nishushayllapanulla pasaqta rikarqa yarpunkillapana Dyusmanta Shamuq Runaqami shamunanlapina nir. 30Chaymi chiqapta nishaykillapa: Chay tyimpupi kaq runakunaqa manaraq wanuyatinraqmi tukuyla kay nishushayllapaqa pasanqa nir. 31Chaqa syilu chaynulla kay pachamapismi tukukanqa. Piru nuqa nishaykuna-shuypaqami mana maydiyalapis tukukanqachu. 32"Piru Dyusmanta Shamuq Runa shamunanpaq diyapaq, uraspaq-shuypaqami, mana mayqanlapis yach'anchu. Chaynulla syilumanta angelkuna, Dyusmanta Shamuq Runamapis manami yach'anchu. Nataq Taytaylami yach'an. 33Chayraykumi qamkunaqa imuraspis rikch'akur [Dyusman mañakur] alli kamakashalana kankillapa. Chaqa manamiri yach'ankillapachu ima diyami shamuyanqa nirmapis. 34"Tukuy kayqami imanutaq uk runamaqa largu mayta rinanpaq karqa, sirbiqninkunata wasinta kuytananpaq dijaran chay yupay. Chaymi ukninta ukninta imata rurananpaq nir mantar, uktaqa kach'aran punkupi kuytakunanpaq ima. 35Chaynumi qamkunapis imuraspis rikch'akur allita kamakashalana kankillapa. Chaqa chay wasipa amun ima amsaqpi, ch'aypi tuta, gallu kantaypi manaqa allaqmanta ch'amuyan nirmapis mana yach'ayankillapachu. 36Kuytawkish, imanupi shamurqa punuqmatana tarishutinllapa. 37Tukuy kay nishushayllapallatami wakinkunatapis willani, rikch'akur kamakashalana kananllapapaq".


text: 1Abrahamqa yuyaqñan kapurqan, askha watayoq runaña, Señor Diosmi Abrahamtaqa tukuypi samincharqan. 2Abrahammi aswan machukaq kamachin mayordomota waqyaspa nirqan: –Kunanqa makiykita phakay ukhuman churaykuy, 3hinaspa jurapuway hanaq pacha kay pacha Señor Diospa sutinpi, Canaán warmikunamantaqa amapuni churiypaq warmita pusamunaykipaq, paykuna ukhupin ñoqa tiyani. 4Aswanpas rinki hallp'ayta aylluypata, hinaspan churiy Isaacpaq warmita pusamunki, nispa. 5Kamachitaq payman kutichirqan: –Warmiqa manapaschá kayman pusachikamuyta munanqachu. ¿Kutichipusaqchu churiykita lloqsimusqayki hallp'aman? nispa. 6Hinan Abrahamqa payta nirqan: –¡Amapunin churiytaqa haqayman pusankichu! 7Hanaq pacha Señor Diosmi taytaypa wasinmanta aylluypa hallp'anmantapas pusamuwarqan, hinaspa juramentowan prometewarqan: Mirayniykimanmi kay hallp'ata qosaq, nispa. Paymi ñawpaqeykita angelninta kachanqa, churiypaq warmita haqaymanta pusamunaykipaq. 8Warmitaqchus kayman mana pusachikamuyta munanqa chayqa, manan huchaykiñachu kanqa jurapuwasqaykimanta, churillayta amaqa haqayman pusaychu, nispa. 9Hinaqtinmi kamachiqa patronnin Abrahampa phakan ukhuman makinta churaykuspa, chayta hunt'ananpaq jurarqan. 10Hinaspataq kamachiqa patronninpa camellonkunamanta chunka camellota akllarqan, patronninpa may sumaq kaqninkunata aparikuspataq puririrqan. Chaymantataq Mesopotamiapi kaq Nacorpa llaqtanman chayarqan. 11Camellokunatan samaykachirqan llaqta hawapi, unu p'uytu qayllapi, warmikunaq unuman lloqsimunan rasphiyaykuy horasta. 12Hinaspan mañakurqan: –Señor Diosnilláy, patronniy Abrahampa Diosnin, rogakuykin kunan allinta tupaykuchiway, patronniy Abrahamta khuyapayay. 13Kayqa unu p'uytu patapin kashani, kay llaqta sipaskunataq unuman lloqsimunqaku. 14Kay hinayá kachun, mayqen sipastachus ñoqa nisaq: Ama hinachu kay, p'uyñuykita uraykachikuy ukyaykunaypaq, nispa, hinataq pay niwanqa: –Ukyaykuy, camelloykikunamanpas ukyachillasaqtaq, nispa chayqa, chay sipas kachun kamachiyki Isaacpaq akllapusqayki. Ahinapin yachasaq patronniyta khuyapayasqaykita, nispa. 15Pay manaraq rimayta tukushaqtintaq Rebecaqa rikhurimurqan, payqa Abrahampa wawqen Nacorpa warmin Milcaq churin Betuelpa ususinmi karqan, paymi lloqsimurqan rikran patapi p'uyñuntin. 16Sipasqa ancha sumaq rikch'ayniyoq doncellan karqan, manaraq qhariwan puñuq. Paymi p'uytuman uraykamurqan, hinaspan p'uyñuman hunt'aykachispa kutipusharqan. 17Hinan kamachiqa phawarispa ayparqan, nirqantaq: –Valekuykin as chhikallanta p'uyñuykimanta unuta ukyarichiway, nispa. 18Chaymi sipasqa kutichirqan: –Ukyaykuy, wiraqocha, nispa. Hinaspan p'uyñunta usqhaylla uraykachikuspa payman ukyachirqan. 19Payta ukyachisqanmantataq, nirqan: –Unuta wisillasaqtaq camelloykikunapaqpas, saksanankukama ukyanankupaq, nispa. 20Hinaspanmi usqhaylla p'uyñumanta uywa ukyanaman hich'aykurqan, phawarillarqantaq huktawan p'uytuman unuta wisimunanpaq, hinaspan llapa camellokunapaq wisimurqan. 21Chay qharitaq ch'inlla payta qhawasharqan. Señor Diosqa purimuyninpi yanapasqachus icha manachus chayta yachananpaq. 22Camellokuna ukyayta tukuqtintaq, qhariqa sipasman qorqan senqanpaq ancha chaniyoq qori argollata, makinkunapaqtaq phatu iskay qori brazaletetawan. 23Hinaspanmi nirqan: –Willaykuway, ¿piqpa ususintaq kanki? ¿Taytaykiq wasinpi kanmanchu campo qorpachakunaykupaq? nispa. 24Paytaq kutichirqan: –Milcaq churin Betuelpa ususinmi kani, paytan Milcaqa Nacorpaq wachakurqan. 25Kashanmi wasiykupi pajapas askha q'achupas, qorpachakunapaq campopas, nispa. 26Hinaqtinmi chay qhariqa k'umuykurqan, hinaspa Señor Diosta yupaychaspa 27nirqan: –Patronniy Abrahampa Diosnin Señor saminchasqa kachun, patronniytan khuyapayarqanki, hunt'aq kayniykitapas reqsichirqanki, patronniypa wawqenkunaq wasinmanmi cheqanta pusamuwanki, nispa. 28Hinan sipasqa phawaspa chaykunata mamanpa wasinpi willakurqan. 29Rebecaqqa karqanmi huk turan Labán sutiyoq, paymi pananpa senqanpi argollata makinkunapitaq brazaletekunata rikuspa, hinallataq: “Chay hinatan chay qhari rimapayawan”, nispa niqta uyarispa, chay qhariman phawarirqan p'uytu qayllata. Payta camellokunaq kasqanpi p'uytu qayllapi sayashaqta rikuspataq 31nirqan: –Hamuy, Señor Diospa saminchasqan, ¿imanaqtintaq hawapi kashanki? Wasitapas allichamuniñan, hinallataq camellokunapaq kanchatapas, nispa. 32Hinan chay qhariqa wasiman haykurqan, Labantaq camellokunaq carganta paskaspa pajata q'achuta qararqan, hinallataq unutapas payman hamuysiq runakunamanwan qorqan chakinkuta mayllikunankupaq. 33Hinamantataq mikhunata payman haywarqanku, paytaq ichaqa nirqan: –Manan mikhuymanraqchu imamanchus hamusqayta ninaykama, nispa. Labantaq payta nirqan: –Chay hinaqa, willawayku, nispa. 34Hinaqtinmi nirqan: –Ñoqaqa Abrahampa kamachinmi kani. 35Patronniytan Señor Diosqa anchatapuni saminchan, chaymi payqa hatunchasqa. Paymanmi qon ovejakunata, wakakunata, qolqeta, qorita, qhari kamachikunata, warmi kamachikunata, camellokunata, asnokunata ima. 36Patronniypa warmin Saran yuyaq-kayninpiña huk qhari wawata patronniypaq wachakurqan, chay churinmanmi qopun llapan kaqninta. 37Patronniytaq jurachiwarqan: Aman churiypaqqa warmita pusamunkichu Canaán warmikunamanta, paykunaq hallp'anpiña tiyani chaypas. 38Aswanpas rinki taytaypa wasintan, aylluypata churiypaq warmita pusamunaykipaq, nispa. 39Ñoqataq nirqani: Manapaschá warmiqa pusachikamuwanqachu, nispa. 40Hinaqtinmi payqa niwarqan: Señor Diospa munayninman hinan kawsarqani, paymi angelninwan pusachisunki, purisqaykipipas yanapasunki. Hinaspan churiypaq warmita pusamunki aylluymanta taytaypa wasinmanta, 41hinan jurapuwasqaykimanta mana huchayoqñachu kanki. Aylluyman chayaqtiykitaqchus warmita mana qomusunkiku chayqa, manan huchayoqñachu kanki jurapuwasqaykimanta, nispa. 42Kunanmi p'uytuman chayamuspa mañakurqani: Señor, patronniy Abrahampa Diosnin, kunan purimusqaypi qan yanapashawanki chayqa, 43kay hinayá kachun, kunanqa kay unu p'uytu patapin kashani, mayqen sipaschus unuman lloqsimunqa, paytan nisaq: Ama hinachu kay, p'uyñuykimanta as chhikallanta unuta ukyarichiway, nispa. 44Hinataq pay niwanqa: Ukyaykuy, camelloykikunapaqpas unuta wisisaq, nispa chayqa, chay kachun patronniypa churinpaq akllapusqayki warmi, nispa. 45Hinan sonqoypi rimayta manaraq tukushaqtiy, Rebecaqa rikran patapi unu p'uyñuntin lloqsimurqan, hinaspan p'uytuman uraykuspa unuta wisimurqan, chaymi payta nirqani: Valekuykin, unuta ukyarichiway, nispa. 46Hinaqtinmi p'uyñunta rikran patamanta uraykachikuspa niwarqan: Ukyaykuy, camelloykikunatapas ukyachillasaqtaq, nispa. Chaymi ukyarqani, camelloykunamanpas ukyachillarqantaq. 47Hinan payta tapurqani: ¿Piqpa ususintaq kanki? nispa. Chaymi payqa kutichiwarqan: Nacorpa churin Betuelpa ususinmi kani, Nacorpaqmi Milca wachakurqan, nispa. Hinaqtinmi senqanman huk argollata churarqani, brazaletekunatapas makinkunaman. 48Hinaspan k'umuykukuspa Señor Diosta yupaycharqani, samincharqani patronniy Abrahampa Diosnin Señorta, cheqanta pusamuwasqanmanta patronniypa wawqenpa ususinta churinpaq pusanaypaq. 49Kunanqa, patronniyta khuyapayankichis chayqa, hunt'aqtaq kankichispas chayqa, sut'inchawaychis, mana hina kaqtinpas, sut'inchawaychis. Hinan ima ruwaytapas yachasaq, nispa. 50Hinaqtinmi Labanpas Betuelpas kutichirqanku: –Señor Diospa munayninmi kayqa, manan ima nispapas niykikumanchu. 51Kayqa ñawpaqeykipin Rebeca kashan, pusarikuy, patronniykiq churinpa warmintaq kachun, Señor Diospa nisqanman hina, nispa. 52Chaymi Abrahampa kamachinqa siminkunata uyarispa hina, Señor Diosman pampakama k'umuykukurqan. 53Hinaspanmi horqomurqan qori qolqe illakunata, p'achakunata ima, hinaspan Rebecaman qorqan. Turanmanpas mamanmanpas qollarqantaq ancha chaniyoqkunata. 54Chaymantan paypas paywan hamuq qharikunapas mikhurqanku, ukyarqanku, puñurqanku. Tutamanta hatarispataq, nirqan: –Patronniyman kachapuwaychis, nispa. 55Hinaqtinmi turanpas mamanpas kutichirqan: –Sipasqa chunka p'unchayllapas ñoqaykuwan karichunraq, chaymantaqa rinqan, nispa. 56Chaymi paykunata nirqan: –Ama hark'awaychischu, Señor Diosmi riki allinta pusamuwan, kachapuwaychis patronniyman ripunaypaq, nispa. 57Hinan paykunaqa kutichirqanku: –Waqyasaqku sipasta, hinaspa tapusaqku, nispa. 58Hinaspan Rebecata waqyaspa nirqanku: –¿Riwaqchu kay qhariwan? nispa. Paytaq kutichirqan: –Arí, risaqmi, nispa. 59Chaymi mana hark'arqankuchu pananku Rebecaq rinanta, uywaqenpa, Abrahampa kamachinpa, runankunaq rinankutapas. 60Hinaspan Rebecata samincharqanku: Panayku, waranqa-waranqaq maman kay, mirayniykitaq awqankunata atipachun, nispa. 61Chaymantan Rebecaqa sipasninkunantin sayarispa camellokunaman sillakurqanku, hinaspan chay runaq qhepanta rirqanku. Chay hinatan kamachiqa Rebecata pusarikuspa kutipurqan. 62Isaactaq hamurqan “Rikuwaqniy Kawsaq-P'uytu” nisqa qayllaman, payqa Neguev ch'inneqpin tiyarqan. 63Isaacmi tardeyaykuyta campota lloqsisqa purikuq, qhawarispataq rikurqan camellokuna hamushaqta. 64Rebecapas qhawarillarqantaq, hinan rikurqan Isaacta, hinaspan camellomanta uraykuspa 65kamachita tapurqan: –¿Pitaq haqay qhari ñoqanchiswan tupaq hamuqri? nispa. Kamachitaq nirqan: –Paymi patronniy, nispa. Hinaqtinmi Rebecaqa uma qatanata hap'ispa uyanta qataykukurqan. 66Kamachitaq Isaacman willarqan lliw ima hayk'a ruwasqanta. 67Isaactaq Rebecata pusaykurqan maman Saraq karpanman, hinaspan Rebecawan casarakurqan. Isaacmi Rebecata munakurqan, hinaspan sonqochakurqan mamanpa wañukapusqan qhepata.


text: 1Noqa Pabloqa Cristo Jesuspa apostolnin kani Salvawajninchej Diospa kamachisqanrayku, Cristo Jesuspa kamachisqanraykutaj, pipichus suyakunchej, chaypata. 2Kay cartata qhelqamuyki creeypi cheqamanta waway Timoteoman. Qanwan kachun Diospa qhasilla k'acha yanapaynin, khuyakuy, sonqo tiyaykuypis Dios Tatanchejmanta, Cristo Jesús Señorninchejmantawan. 3Macedoniaman rishaspa, nerqayki Efeso llajtapi qheparikunaykita kamachinaykipaj wakinkunata ama llulla yachachiykunata yachachinankuta. 4Amataj uyarichunkuchu llulla cuentosta, ñawpa tataspa tukuynin sutisninkumanta qhelqasqata ima. Chaykunaqa runasta churanachin, manataj paykunata yanapanchu Diospa imasnimpi wiñanankupaj, mayqenkunachus creeynejta jamun, chaypi. 5Kay kamachisqaqa churasqa kashan cheqamanta munakuy kanampaj ch'uwa sonqomanta, mana juchachaj sonqo yuyaymanta, tukuy sonqo creeymantataj. 6Wakinkunaqa chay imasmanta t'aqakuspa, qhasi manakaj thawtiykunaman qokunku. 7Leymanta yachachejkuna kayta munaspa, mana entiendenkuchu imatachus parlasqankuta, nitaj imatachus yachachisqankutapis. 8Yachanchej leyqa allin kasqanta, sichus imapajchus churasqa kasqanman jina apaykachasunman chayqa. 9Yachallanchejtaj leyqa mana cheqan runaspajchu churasqa kasqanta. Manachayqa churasqa karqa kaykunapaj: Leyta p'akejkunapaj, mana kasukojkunapaj, Diosta mana manchachikojkunapaj, juchasapaspaj, pikunachus tatanta, chayrí mamanta wañuchejkunapaj, runa wañuchejkunapaj, 10khuchichakojkunapaj, qharipura warmiwan jina khuchichakojkunapaj, runasta suwajkunapaj, llullaspaj, qhasimanta Diospa sutinta oqharejkunapaj, jinallataj cheqa yachachiypa contrampi waj tukuy ima kajpajpis. 11Chay cheqa yachacheyqa yupaychasqa Diospa may sumaj evangelionman jina, mayqentachus qowarqa wajkunaman willaranaypaj, chay jina. 12Graciasta qoni kallpachawaj Cristo Jesús Señorninchejman, imaraykuchus Payqa cheqanta ruwajta jina jap'iwarqa, Paypa ruwanasnimpi trabajanaypaj churawaspa. 13Ñawpajta Cristoj contranta rimaj kani; Payta chejnispa qhatiykachaj kani, Paypajtaj millayta parlaj kani. Chaywampis Pay khuyakuwarqa, imaraykuchus manaraj Cristopi creeshaspa, mana yacharqanichu imatachus ruwashasqayta. 14Señorninchejpa qhasilla k'acha yanapaynintajrí astawampuni ashkhayarqa creeywan, munakuywan ima Cristo Jesuspi. 15Kay nisqaqa cheqamin, allintaj tukuy runas creespa jap'ikunankupaj: Cristo Jesús kay pachaman jamorqa juchasapasta salvanampaj; chay juchasapasmantataj noqa aswan kuraj kani. 16Ajina may juchasapa kajtiypis, Diosqa khuyawarqa, Jesucristo noqapiraj jatun paciencianta rikuchinampaj, pikunachus aswan qhepaman Paypi creespa wiñay kawsayniyoj kananku karqa, chaykunaman. 17Chayrayku yupaychasqa, jatunchasqataj kachun wiñay Reyqa, pichus mana jayk'aj wañoj, mana rikukoj, uj k'ata Dios wiñay wiñaynintimpaj. Ajina kachun. 18Timoteo wawáy, kayta kamachiyki ruwanaykita: Imaynatachus ñawpajtaña hermanos qanmanta sut'incharqanku, chayman jina kamachiyki maqanakupi atipaj runa jina allinta tinkunaykita, creeyniykitawan, mana juchachaj sonqo yuyayniykitawan waqaychaspa. Wakinkunaqa kay imasta qhesachaspa, creeymanta urmarqanku. 20Chaykunamanta kanku Himeneo, Alejandro ima, pikunatachus Satanaspa makinman jaywaykorqani, ama ujtawampis Diospa contranta rimayta yachanankupaj, chaykuna.


text: 1Tucui amugunata cadsuna manguichi Dios paigunama mandana ushaita cushcamanda. Dios paigunata mandana ushaita mana cushca acpiga mana pi mandac amuga tucunmachu. Dios paigunata churashcamandami tiyaunguna. 2Chasna acpi maican runa amugunata mana cadsunata munasha Dios churashcatami mana uyan. Chi mana uyac runagunaga cashtigashca tucungaunami. 3Alita rauc runaga mandac amugunata mana manzhanzhu, astahuan mana alita rauc runallami amugunataga manzhasha causan. Chasna acpi canguna mandag amugunata mana manzhasha causanata munashaga alita ranguichi. Chasna racpi cangunamanda ali manaun nisha rimangaunami. 4Chi amuguna Diospacta raucuna manaun cangunata yanapangahua. Astahuanbas canguna mana alita raushaga paigunata manzhaichi. Pai turmintachina ushaiga mana yangachu, Dios chi ushaita cushcamanda chi mandac amu maican mana alita raucunata cashtigangami. 5Chiraicumanda amugunata uyanami. Mana libanata manzhashcamandallachu paigunataga uyana anguichi, astahuan maspas ñucanchi quiric ashcamandami uyana anchi. 6Chasnallata amuguna Diospacta rauc asha llactata mandasha causashcamandami paiguna llactamanda tandana cullquita tapucpi paigunata uyasha pagana anguichi. 7Tucui canguna dihuishcagunata pagaichi. Gubirnuma pagana acpiga pagaichi, tucui amugunata llaquisha alita uyaichi. 8Ama pitahuas chara dihuishallataga dihuiyaichichu. Astahuan shuc dihuillata charinguichi, chiga pariumanda llaquinacunami. Maican shuccunatas llaquic runaga tucui Dios mandashcagunata pactachishcami. 9Diospa shimibi casna quillcashcami tiyan: Mana ashiyanachu, runata mana huanchinachu, mana shuhuanachu, mana llullanachu, shuccuna charishcagunata mana munanachu ninmi. Tucui mandashcagunamanda shuc mandashcaga tiyanmi casna: Amullata llaquishcacuinta shuccunatas llaquina mangui. Chita pactachishaga Dios mandashcagunata tucuitami pactachingui. 10Llaquic runaga shuccunata mana llaquichingachu. Chi llaquic runaga Dios mandashcagunata tucuita pactachinmi. 11Jesucristo cuti shamuna caillayamushcata yachashcamanda chita pactachisha pariumanda llaquinacusha causaichi. Jesucristota quiringahua callarishcamandapachami Dios ñucanchita jahuapachama pushana urasca cunan ña caillayamuunmi. Chiraicumanda canguna puñuushcamanda niccharishcacuinta aichi, yuyarisha causaichi. 12Ñáa punzhayamuushcacuinta acpi tutaibishina mana ali ranata saquina manchi. Cunanga punzhaibi purishcacuinta alita rasha Dios cushca llachapata japisha churarishcashina tucui ali ranagunata churarishun supaihuan macanacusha binsingahua. 13Punzhaibicuinta alillata rasha sumacta causashunchi. Mana balinzhu machanaga, ashiyanahuas, jiridsata yuyarisha causana, piñanacunas, chigninacunahuas. 14Ama aicha munashca juchagunatahuas raichichu. Astahuanbas Señor Jesucristota churarishcacuinta causaichi pai munashcacuintalla.


text: 1Timoteo, sumaj tantiyacunquiman. Jipataga sasa caway canga. 2Waquin runacuna runa-masinta mana llaquipar, quiquillanpaj yarpaçhacunga. Jillayllapaj wañunga. Sumaj-tucur alli cashanta musyachicunga. Alli-tucullar puringa. Runa-masinta ashllinga. Maman-taytantapis mana wiyacungachu. Yupay-tucuyllaçhu cawanga. Tayta Diosninchita mana manchapacungachu. 3Juyu cashpan cuyapäcuytapis mana yaçhangachu. Jagayash cashpan piwanpis alli ricanacuyta mana yaçhangachu. Tumpacullar puringa. Shungun munashallanta imatapis ruranga. Pasaypa juyu runa canga. Tayta Diosninchipa shungun munashannuy rurajcunatapis chiquinga. 4Ishcay cära car, shimintapis mana çharcungachu. Pishi-yarpayyuj canga. Pingacuyninpis ushyacash canga. Shungun munapashallanta imatapis rurar, Tayta Diosninchipäga mana imasi jucungachu. 5Runa ricanallanpämi payta manchapacuj-tucunga. Shimintam ichanga wiyacuytapis mana munangachu. Chay-niraj runacunapita witicunquiman. 6Waquincunana yaçhaj-tucur warmicuna-raycullar juc runacunapa wasinman aywan. Warmicunapis pishi-yarpayyuj car, juchacushanpita llaquish car, shungun munapashallanta ashij car, 7runapa shimintapis çhasquicuj-çhasquicujlla shuyaycan. Ichanga chay warmicuna Tayta Jesús pï cashantapis mana imaysi tantiyacungachu. 8Chay yaçhaj-tucuj runacunaga Janéswan, Jambréswan tincun. Paycuna Moisésta ticrapuran. Chaynuymi yaçhaj-tucujcunapis Tayta Diosninchita ticrapun. Jucha aparicuyllaman chutacun. Tayta Diosninchiman yupachicü nirpis, shimillan riman. 9Yaçhaj-tucurpis, alliçhüga mana llucshingachu. Upa cashanga llapan ricay musyacanga. Janéswan Jambrés pingayman çhayashan-jina paycunapis pingayman çhayanga. 10Timoteo, jammi ichanga sumaj purïshimashcanqui. Llapan shunguyquiwan shimïta çhasquicushcanqui. Nuwa-jina cawashcanqui. Yarpashätapis tantiyacushcanqui. Yupachicushä-jina Tayta Diosninchiman yupachicuycanqui. Tantiyacushä-jina imapitapis tantiyacunqui. Llaquipäcushä-jina pï-maytapis llaquipanqui. Mana yamacashä-jina imaman çhayarpis, ama yamacanquichu. 11Antioquía marcaçhu, Iconio marcaçhu, Listra marcaçhu jaticaçhar ushyamashantapis, ñacachimashantapis musyanqui. Tucuy-jinanpa ñacachimaptinpis, Tayta Diosninchi jishpichimasha. 12Pipis Washäcuj Jesúspa maquinçhu cawar Tayta Diosninchipa shungun munashanta rurarga, chiquir ushyash cawanga. Ñacaymanpis çhayanga. 13Yaçhaj-tucur juchaçhu arujcunapa shungunmi ichanga waran-waran juyu cayman çhayanga. Paycunaga yaçhaj-tucursi, rimashanta mana musyanchu. Shiminta çhasquicujcunatapis llutanta yaçhaycächin. 14Timoteo, jammi ichanga sumaj yaçhacushcanqui. Shunguyquiman Tayta Diosninchipa shimin çhayash caycaptin, ama junganquichu. Nuwacuna willapashajta musyanqui. 15Wamralla cashayquipita-pacha Tayta Diosninchipa shiminta yaçhacushcanqui. Shiminta yaçhacur, shungun yarpashantapis tantiyacunquipaj. Chaymi Washäcuj Jesúsman yupachicushpanchi jishpichimänanchitapis tantiyacunchi. 16Tayta Diosninchi quiquinmi shiminta isquirbichisha. Paypa shimin allim. Chaymi shungun yarpashallanta tantiyachicushuwan. Runa llutanta yarpaptinpis, shimin nishannuylla tantiyachicushuwan. Llutanta ruraptinpis, piñapäshuwan. Allilla cawananpaj, anyapäshuwan. 17Maquinçhu cawashpan shiminta tantiyacurmi, Tayta Diosninchipa shungun munashallanta rurar cawanga.


text: 1Jesusqa Capernaummanta riporqa Judea cheqaman, Jordán Mayu chimpaman. Watejmanta ashkha runas Jesusman jamorqanku; paykunatapis ujtawan yachachillarqataj, imaynatachus yachachej, ajinata. 2Chantá fariseosqa Jesusman chimpaykorqanku; Payta pantachiyta munaspa, taporqanku: Niwayku, atikunchu qhareqa warminmanta t'aqakunan? nispa. 3Jesustajrí paykunaman kutichispa, tapullarqataj: Imatataj Moisés kamachisorqachej? nispa. 4Paykunaqa kuticherqanku: Moisesqa nerqa, qhareqa t'aqanaku papelta warminman qopunanta, chaymantataj wijch'unanta, nispa. 5Chantá Jesús paykunaman nerqa: Moisesqa chay kamachisqata qhelqarqa, qankuna rumi sonqos kasqaykichejrayku. 6Chaywampis kay pacha qallarikushajtin, Dios ruwarqa qharita, warmita ima. 7Chayrayku qhareqa tatanta, mamanta ima saqespa, warminwan khuskachakaponqa. 8Iskayninkutaj ujllaña kanku. Ajinapeqa manaña iskaychu kanku, manachayrí ujllaña. 9Chayrayku Diospa ujchasqantaqa ama runa t'aqachunchu, nispa nerqa Jesusqa. 10Chantá wasipiña, yachachisqasnin chayllamantataj taporqanku. 11Jesustaj paykunaman nerqa: Pi qharillapis warminmanta t'aqakuspa, sichus waj warmiwan casarakun chayqa, pay khuchichakun ñawpaj warmimpa contrampi. 12Ajinallatataj sichus warmipis qosanmanta t'aqakuspa waj qhariwan casarakun chayqa, paypis khuchichakullantaj. 13Chaymantaqa, runas Jesusman wawasta pusamorqanku llankhaykunampaj. Yachachisqasnintajrí wawasta pusamojkunata k'amerqanku. 14Chayta rikuspa, Jesusqa phiñakorqa yachachisqasnimpaj, nerqataj: Saqeychej wawasta Noqaman jamojta, amataj jark'aychejchu, imaraykuchus Diospa reinonqa paykuna jina kajkunajta. 15Cheqatapuni niykichej: Pichus mana wawa jina Diospa reinonta jap'ikojqa mana jayk'aj chayman yaykonqachu, nispa. 16Chantá Jesusqa wawasta marq'ariykukorqa, makisninwan sapa ujta llankhaykurispataj, paykunata bendecerqa. 17Jesús ñanman llojsishajtinña, uj runa usqhayllata jamorqa; Jesuspa ñawpaqenman qonqoriykukuspataj, Payta taporqa: K'acha Yachachej Señor, imata ruwaspataj wiñay kawsayta tariyman? nispa. 18Jesustaj payman nerqa: Imaraykutaj K'acha Yachachej niwankiri? Mana pipis k'achaqa kanchu; Dios sapallan k'achaqa. 19Diospa kamachisqanta yachanki: Ama khuchichakuspa qhenchachakunkichu, ama runata wañuchinkichu, ama suwakunkichu, ama llulla testigomanta sayankichu, ama pitapis ch'awkiyankichu, tataykita, mamaykitawan jatumpaj qhawanki, nispa. 20Chay runataj Jesusman kuticherqa: Yachachej Señor, chay tukuy imataqa wayna kasqaymantapacha junt'ani, nispa. 21Chantá Jesusqa payta munakuspa, nerqa: Uj imatawanraj ruwanayki tiyan. Tukuy kapuyniykita vendemuspa, wajchasman qopuy chay qolqeta, janaj pachapitaj ashkha kapuyniyki kanqa. Chantá kutimuspa, qhepayta jamuy, nispa. 22Chayta uyarispa, chay runaqa phutisqa, llakisqataj riporqa, imaraykuchus payqa may jina qhapaj karqa. 23Chantá Jesusqa muyuyninta qhawarispa, yachachisqasninta nerqa: May ñak'ayllata qhapajkunaqa Diospa reinonman yaykonqanku, nispa. 24Yachachisqasnintaj t'ukorqanku chay nisqanmanta; Jesustajrí watejmanta paykunaman nerqa: Wawasníy, manamin atikoj jinallachu Diospa reinonman yaykunaqa. 25Astawanqa camelloraj atinman yarwej ninrinta yaykuyta, qhapaj runa Diospa reinonman yaykunanmantaqa. 26Chayta uyarispa, yachachisqasnenqa astawanraj t'ukorqanku, ninakusharqankutaj: Chay jina kajtenqa, pitaj salvasqa kayta atinmanri? nispa. 27Jesustajrí paykunata qhawarispa, nerqa: Runaspajqa, chayqa mana atikunchu, Diospajrí mana jinachu, imaraykuchus Diospajqa tukuy imapis atikun. 28Jinapi Pedro niyta qallarerqa: Noqaykoqa tukuy kapuyniykuta saqerpariyku Qanwan purinaykupaj, nispa. 29Jesustaj nerqa: Cheqatapuni niykichej: Pichus noqarayku, evangelioraykutaj saqerparin wasinta, wawqesninta, tatanta, mamanta, wawasninta, jallp'asninta ima, 30chay runaqa pachaj jinastawanraj kay pachapi jap'inan tiyan wasista, wawqesta, panasta, mamasta, wawasta, jallp'asta ima; jinapis mayta ñak'arispa, qhatiykachasqallataj kanqa. Jamoj p'unchaypitaj wiñay kawsaytapis jap'illanqataj. 31Chaywampis ñawpajpi kajkunaqa qhepapi rikhurenqanku, qhepapi kajkunataj ñawpajpi rikhurenqanku. 32Jerusalenman wicharishajtinku, Jesús ñawpaqenkuta risharqa, paykunataj t'ukuspa, mancharisqastaj qhepanta risharqanku. Chantá chunka iskayniyoj apostolesninta wajnejman wajyaspa, willayta qallarerqa imaschus Payta qhatirinanta. 33Pay nerqa: Kunanqa Jerusalén llajtaman wicharishanchej, chaypitaj Runaj Churenqa kuraj sacerdotespa, leymanta yachachejkunaj makisninman ima jaywaykusqa kanqa. Paykunaqa Payta juchachanqanku wañuchinankupaj, mana judío kajkunaj makisninkumantaj jaywaykonqanku. 34Chay runastaj Paymanta alqochakonqanku, jasut'enqanku, thoqaykonqanku, wañuchenqankutaj. Chaywampis kinsa p'unchayninman kawsarimponqa. 35Chaypacha Zebedeoj churisnin Santiagowan, Juanwan Jesusman qayllaykuspa, nerqanku: Yachachej Señor, mañakusqaykuta munaykuman uyarinawaykuta, nispa. 36Paytaj nerqa: Imatataj munankichej ruwapunayta? nispa. 37Paykunataj kuticherqanku: Jatun kayniykej k'anchaynimpi kashajtiyki, munaykuman tiyachinawaykuta, ujniykuta pañaykiman, ujniykutataj lloq'eykiman, nispa. 38Chantá Jesús paykunaman nerqa: Mana yachankichejchu imatachus mañakusqaykichejta. Atiwajchejchu ujyayta Noqaj ujyanay vasomanta? Bautizakuwajchejtajchu, mayqen bautismowanchus Noqa bautizakusaj, chaywan? nispa. 39Paykunataj kuticherqanku: Arí, atisqayku, nispa. Chantá Jesús paykunaman nillarqataj: Noqaj ujyanay vasomantaqa ujyankichej, jinataj ima bautismowanchus bautizakusaj, chaywan bautizakullankichejtaj. 40Pañaypi, lloq'eypitaj qankunata tiyachinayqa mana Noqamantachu. Chayqa wakichisqa kashan, pikunachus chaypi tiyanqanku, chaykunapaj, nispa. 41Jinallapi chunka yachachisqasqa chayta uyarispa, phiñakorqanku Santiagopaj, Juanpajwan. 42Jesustajrí yachachisqasninta wajyaspa, nerqa: Yachankichej jina, llajtasta kamachejkunaqa atiyninkuta rikuchispa, munayninkuman jina runasta apaykachanku. Ajinallatataj kurajkunapis atiyninkuwan runasninkuta kamachillankupuni. 43Qankuna ukhupirí mana jinachu kanan tiyan. Pichus qankunamanta kurajpaj qhawasqa kayta munajqa kamachiykichej kanan tiyan. 44Pichus ñawpajpi kayta munajqa tukuyniykichejpa wata runan kanan tiyan. 45Runaj Churimpis mana sirvichikojchu jamorqa, astawanqa jamorqa runasta sirvej, kawsaynintataj qoj, ashkha runas salvasqa kanankupaj. 46Chantá Jericoman chayarqanku; chaymanta Jesús, yachachisqasninwan, ashkha runaswan ima llojsishajtinkutaj, Timeoj churin ciego Bartimeo tiyasqa kasharqa ñan patapi mañakuspa. 47Bartimeotaj Jesús nazareno jamushasqanta uyarispa, qhapariyta qallarerqa: Jesús, Davidpa Churin, khuyariway ari, nispa. 48Chay runasmanta ashkhas payta k'amerqanku, ch'inyananta munaspa. Paytajrí aswan sinch'ita qhaparisharqa: Jesús, Davidpa Churin, khuyariway ari, nispa. 49Chantá Jesús sayaspa, payta wajyacherqa, runastaj ciegota nerqanku: Sonqochakuy, jatariy. Jesús wajyashasunki, nispa. 50Jinapi Bartimeoqa capanta wijch'uspa, sayariytawan Jesusman chimparqa. 51Jesustaj nerqa: Imatataj munanki ruwapusunayta? nispa. Ciegotaj Jesusman nerqa: Yachachej Señorníy, ñawisniy rikunanta munani, nispa. 52Chantá Jesusqa payta nerqa: Ripullay, creesqaykirayku sanoyankiña, nispa. Nisqantawankamataj, ciegoqa rikuyta aterqa, Jesuswantaj ñanta rerqa.


text: 1Domingo tutami María Magdalena tsaca tsacala aywargan Jesús pamparaycashgan cagman. Tsayman chayarmi tarergan sepultüra tsaparag rumi wititsishga caycagta. 2Tsayta ricaycurmi cörrila cutergan Jesús cuyashgan discïpulunta y Simón Pedruta wilananpag. Chayaycurnami paycunata caynog wilargan: “¡Jesuspa ayantami apacärishga! ¡Manami musyapäcötsu maypa apacärishgantapis!” 3Tsaynog wilaptinmi Pedruwan Jesús cuyashgan discïpulun cörrila aywargan Jesús pamparashgan cagman. Pedruta yalirirmi puntata jucag discípulu chayargan. 5Tsaychönami punculapita watgaycur ricargan säbanaslana caycagta. 6Simón Pedrumi itsanga ruriman yaycorgan. Tsaychömi paypis säbanaslata tarergan. Jesuspa umanta watapashgan träputapis juc läducho churaraycagtami tarergan. 8Tsaypitaragmi jucag discïpulunpis ruriman yaycur Jesús cawarimushganta criyergan. 9Tsaynog caycaptinpis manami tantyapäcorganragtsu Tayta Diospa palabrancho cawarimunanpag escribiraycashganta. 10Tsaypitanami discïpuluncuna cuticärergan posädarashgan wayiman. 11Marianami itsanga pamparashgan cagman cutiycur wagar puncucho quëdacorgan. Wagaycashgancho ruriman watgaycurmi ricargan ishcay angilcuna yorag röpashga caycagta. Jucag jamaraycargan Jesuspa uman cashgan cagcho y jucagnami jamaraycargan chaquin cashgan cagcho. 13Tsay angilcunami Mariata taporgan caynog nir: “¿Imanirtag wagaycanqui?” Tsaynog tapuptin caynog nergan: “Jesuspa ayantami apacärishga, tayta. Manami musyätsu maypa apacärishgantapis.” 14Tsaynog nir ticraycushganchömi Jesusta ricargan. Itsanga manami reguergantsu pay cashgantaga. 15Tsaymi Jesús caynog taporgan: “¿Imanirtag wagaycanqui? ¿Pitatag ashiycanqui?” Tsauraga huertacho arog runa cashganta yarparmi María nergan: “Maymanpis Jesuspa ayanta apashga carga shuntacunäpag wilaycalämay, tayta.” 16Tsauraga Jesús caynog nergan: “¡María!” Mariata jutinpa gayaptinmi tantyargan Jesús cashganta. Tsaymi “¡Raboni!” nergan. Raboni ninanga yachatsicog ninanmi. 17Nircurmi Jesús nergan: “Ama tsarimaytsu. Manaragmi Taytä cagman cutishcäragtsu. Tsaypa trucanga ayway wilamuy discïpulöcunata Taytäman cuticunäpag cashganta. Paycunaga wauguëcunami caycan. Nogapa Taytäga gamcunapapis taytayquimi y Diosnëga gamcunapapis Diosniquimi.” 18Tsaynog niptinmi María jucla aywargan Jesús yuripashganta y nishgancunatapis wilananpag. 19Jesús cawarimushgan tsacaymi discïpuluncuna juntacargan juc wayiman. Israel runacunapa autoridänincunata mantsacurmi puncuta trancacurcur carcaycargan. Tsaycho carcaycaptinmi elagpita paycunapa naupancho Jesús ricacorgan. Nircurnami saludargan caynog nir: “Tayta Diosnintsi yanapayculäshunqui ali cawanayquipag.” 20Tsaynog nirmi maquinta y lapsha pachanta ricatsergan. Tsaymi Jesusta ricaycur discïpuluncuna pasaypa cushicärergan. 21Tsaypitana Jesús yapay caynog nergan: “Tayta Diosnintsi yanapayculäshunqui ali cawanayquipag.” Nircurna nergan: “Taytä cachamashgannoglami gamcunatapis cachaycä wilacuynëta wilacärinayquipag.” 22Tsaynog nishpanmi discïpuluncuna cagman pücashpan caynog nergan: “Santu Espirituta chasquipäcuy. 23Cananpitaga nogata chasquicamagcunata tantyatsinqui jutsancunapita perdonashgana cashganta y mana chasquicamagcunataga wilanqui jutsancunapita mana perdonashga cashganta.” 24Discïpuluncuna juntaraycashgan cagman Jesús chayananpäga Milïshu nishgan Tomás manami tsaychötsu cargan. 25Tomaswan tincurnami waquin cag discípulu mayincuna caynog wilapäcorgan: “¡Señornintsi Jesustami ricapäcushcä!” Tsauraga Tomás nergan: “¡Quevä! Rasunpa cawarimushganta criyinäpäga maquinman clävo yaycushgantaragmi ricäman y tsayman dëdötaragmi jatëman, tsaynogpis lapsha pachanpa tucsishgantaragmi yatäman.” 26Tsaypita juc semänata discïpuluncuna yapay juntacargan juc wayiman. Tsaychömi itsanga Tomaspis caycargan. Tsaycho puncuta trancacurcur carcaycaptinmi Jesús paycunapa naupancho elagpita yurircur saludargan caynog nir: “¡Tayta Diosnintsi yanapayculäshunqui ali cawanayquipag!” 27Nircurnami Tomasta nergan: “Tomás, maquëta ricay y clävo yaycushganman dëduyquita jatiy. Lapsha pachäpa tucsimashgantapis yatay. ¿Imanirtag cawarimushgäta mana criyinquitsu?” 28Tsaynog niptinmi Tomás nergan: “¡Gamga Diosnëmi canqui, tayta!” 29Jesusnami nergan: “¿Ricaycamarragcu criyinqui? ¡Mana ricaycämarpis cawarimushgäta criyegcunaga cushishgami cangapag!” 30Atsca milagrucunatami Jesús rurargan discïpuluncuna ricaycaptin. Tsaycunaga manami lapantsu cay librucho escribiraycan. 31Cay librucho cagcunaga escribiraycan Jesusga salvamagnintsi Cristo cashganta y Diospa tsurin cashganta criyipäcunayquipagmi. Tsaymi payta chasquicorga gloriacho cushishgala imayyagpis cawapäcunquipag.


text:
Violeta Chamorro
Violeta Barrios Torres, "Violeta Barrios de Chamorro" sutipaq warmika (* 18 ñiqin kantaray killapi 1929 watapi paqarisqa Rivas llaqtapi - llaqtapi). Nikarawapi pulitiku wan piriudista.
1990 watamanta 1997 watakama ñawpaq kuti Nikarawapa Umalliqnin karqan.
Tayta: Carlos Barrios Sacasa; Mama: Amalia Torres Hurtado
Ñawpaq runa: Pedro Joaquín Chamorro Cardenal
Wawakuna: (1) Pedro Joaquín Chamorro Barrios
Yachay wasi:
Qillqaqkuna[llamk'apuy | pukyuta llamk'apuy]
Kaypipas qhaway[llamk'apuy | pukyuta llamk'apuy]
Hawa t'inkikuna[llamk'apuy | pukyuta llamk'apuy]
- Commons nisqapi suyukunata uyarinakunatapas tarinki kaymantam: Violeta Chamorro.


text: 1Tukuy jamuychej, Tata Diosman kutipunachej. Paymin phiriwarqanchej, jinapis Payllataj jampiwasunchej. Nanachiwarqanchej, Payllataj sanoyachiwasunchej. 2Iskay p'unchaymanta kawsayta qowasunchej, kinsa p'unchaymantaj wañusqamanta kawsarichiwasunchej, Paypa ñawpaqempi kawsananchejpaj. 3Atisqanchejta kallpachakunachej Tata Diosta rejsinanchejpaj. Payqa jamonqapuni noqanchejman, imaynatachus inteqa cheqamanta llojsimunampuni kashan, ajinata, chayrí imaynatachus paraqa jallp'ata qarpanampuni kashan tiempompi, ajinata. 4Tata Diosqa nin: Efraín, imatataj qanwan ruwasajri? Judá, qanwampis imatataj ruwasajri? Noqapaj munakuyniykichejqa tutamanta phuyu jinalla, chayrí tutamanta chinkaripoj chhulla jinalla. 5Chayrayku profetasniynejta chhikan chhikanta t'unarqaykichej, willachimusqaywantaj wañucherqaykichej. Justiciaytaj uj k'anchay jina llojsimun. 6Noqaqa munani munakunawaykichejta, manataj uywa wañuchisqasta jaywanallawaykichejtachu. Astawan munani Diosniykichejta jina rejsinawaykichejta, uywa wañuchisqa q'olachinasmanta nisqaqa. 7Aylloyqa Adán jinallataj trato ruwasqayta p'akinku wasanchawaspa. 8Galaad llajtaqa millayta ruwajkunaj tiyakunanku llajtamin, yawarta jich'asqasninkuwan ch'ichichasqa kashanku. 9Sacerdotesqa tukuyninku suwayman qokapunku, runasmanta suwanankupaj wateqallankupuni. Imaymanasta ruwaspa, wañuchinku runasta Sichem llajtaman rina ñampi. 10Israelpeqa rikuni manchay millay ch'ichi ruwaykunata. Efraínqa ujwantaj ujwantaj khuchichakorqa, Israelpis chay juchallawantaj ch'ichichakorqa. 11Qampajpis, Judá, ñapis nisqaña ima p'unchaypichus castigasqa kanaykeqa. Maypachachus Israel aylluyta preso apasqa kasqanmanta kutichikampuyta munarqani,


text: 1Josejpa kuraj kaj wawan Manasés ayllupajñataj suerteta choqarqanku. Manasespa kuraj kaj wawanqa Maquir karqa, sumajta maqanakoj runa karqa, paytaj Galaadpa tatan karqa, paypajtaj Galaad jap'iy, Basan suyuwan karqa. 2Chaymanta Manasespa wakin churinkunapajñataj suerteta choqarqanku, mashkhachus kasqankuman jina, chaytaj kay jina karqa: Abiezerpa churinkunapaj, Helecpa, Asrielpa, Sichempa, Heferpa, chanta Semidaj churinkunapaj ima. Chaykuna Manasespa churinkunan chanta Josejpa allchhinkunan karqanku. 3Zelofehadqa karqa Heferpa churin, Galaadpa allchhin, Galaadtaj karqa Maquirpa churin Manasespa allchhin. Paypata mana qhari wawankuna karqachu, manchayqa warmi wawakunalla, sutinkutaj karqa Maala, Noa, Hogla, Milca, Tirsa ima. 4Paykuna Eleazar sacerdoteman, Nunpa churin Josueman chanta kurajkunamanwan rispa, nerqanku: “Tata Diosqa Moisesman kamacherqa aylluykuwan khuska noqaykuman jallp'ata qonawaykuta,” nispa. Josuetaj Tata Diospa nisqanman jina tatankoj ayllumpa ukhupi paykunaman jallp'ata qoporqa. 5Ajinata Manasés aylloqa chunka suyutawan jap'erqa, chantá Jordán mayoj inti llojsimuynej chimpapi Galaad jap'iyta, Basan suyuta ima, jap'illarqataj. 6Manasespa ususinkunanqa qharikunawan khuska jallp'ata jap'erqanku. Galaad jap'iypi jallp'aqa Manasespa wakin churinkunampaj karqa. 7Manases aylloj jallp'anqa Aser aylloj jap'iyninmanta Micmetatkama karqa, chaytaj Siquem nisqa chimpampi karqa. Uraynejmantaj jap'iynenqa Tapuapi tiyakojkunaj jap'iyninkukama karqa. 8Tapúah jap'iyqa Manasespata karqa, Tapúah llajtatajrí Manases aylloj jap'iynimpa mojón qayllapi kasqanrayku, Efraín ayllojta karqa. 9Chay mojonqa uraynejman Caná wayq'okama karqa. Efraínpa llajtakunanqa, Manasespa llajtakunanwan khuskallataj karqa. Manasespa mojonnenqa Caná wayq'oj wichaynejnejta Jatun Qochakama llojsishan, chaynintin karqa. 10Efrain ayllojtaqa wayq'omanta uraynejman karqa, Manasespatataj wayq'omanta wichaynejman, mojonninkutaj Jatun Qocha karqa. Wichaynejmanqa Aser aylloj jap'iyninwan tinkorqa, inti llojsimuynejmantaj Isacarpa jap'iyninwan tinkorqa. 11Isacarpa jap'iynin ukhupi chantá Aser aylloj jap'iynin ukhupi ima, Manases ayllojta llajtakuna, chanta juch'uy llajtakuna ima kallarqataj. Kaykuna karqanku: Bet-sean, Ibleam, Dor, Endor, Taanac chanta Meguido ima. Kinsa kaj llajtaqa Nafot karqa. 12Chaywampis Manasés ayllumanta kajkunaqa chaypi tiyakojkunata mana wijch'uyta aterqankuchu, imaraykuchus cananeokunaqa mana llojsiyta munarqankuchu. 13Aswan qhepamantaj israelitakunaqa kallpachakuspa cananeokunata sinchi ruwanaman churarqanku; chaywampis manapuni chay jallp'amanta paykunata wijch'uyta aterqankuchu. 14Josej ayllumanta kajkunaqa Josueman nerqanku: –¿Imajtintaj suerteta choqaspa jallp'ata uj cheqallapi qowaykurí, noqayku Tata Diospa bendicionninwan may chhika kashajtiykuri? nispa. 15Josuetaj kuticherqa: –Sichus qankuna ashkha kankichej, jallp'aykichejtaj pisi chayqa, ferezeokunajpa jap'iyninkuman chanta refaitakunajpa jap'iyninkuman yaykuspa monteta chaqomuychej, nispa. 16Paykunatajrí nerqanku: –Arí, Efrain jap'iypi orqorara cheqaqa cheqamanta mana tukuyniykupaj wakinchu. Chaywampis pampakunapi tiyakoj cananeokunaqa fierromanta carretakunayoj kanku, 17Josuetaj Josejpa mirayninmanta kajkunaman, Efraín aylluman, Manasés ayllumanwan nerqa: –Qankunaqa cheqamanta ashkha kankichej, kallpayojkunataj, chaynejta qankunapajqa mana uj chhika jallp'allachu kanan tiyan. 18Chay sach'arara orqokunantin qankunajta kanan tiyan. Chay monteta chaqospa, jallp'ata jap'ikapuychej. Chaypi tiyakoj cananeokunataqa qankuna wijch'unkichej; mana imananchu fierro carretakunayoj kasqankoqa, nitaj may jina kallpayoj kasqankupis, nispa.


text: 1Qhawarispaymi rikullarqanitaq: Huk qharin tupuna cordelta hap'ishasqa. 2Hinan payta tapurqani: –¿Maytan rishanki? nispa. Paytaq niwarqan: –Jerusalenta tupuqmi rishani, hayk'a anchoyoqchus hayk'a wask'ayoqchus kasqanta yachanaypaq, nispa. 3Chaymantataq ñoqawan rimaq angelqa ripurqan, huk angeltaq paywan tupaq hamurqan, 4hinaspan payta nirqan: –Phaway, tupuna cordelniyoq waynata nimuy: Jerusalenpin askhallaña runapas uywapas tiyanqa, chaymi llaqtaqa manaña perqawan muyuykachisqachu kanqa, nispa. 5Kikin Señor Diosmi nin: Ñoqaqa chay llaqtapaqmi muyuykuqnin nina perqa hina kasaq, chay ukhupin paykunapaq qhapaq-atiynin kasaq, nispa. 6Señor Diosmi nin: ¡Lloqsimuychis ayqemuychis wichay suyumanta! Ñoqan hinantinman ch'eqechirqaykichis, ninmi Señor Diosqa. 7Sión llaqtalláy, Babiloniapi tiyashasqaykichismanta, ¡ayqemuychis! ¡Hampuychis! nispa. 8Pipas qankunata tupaykuqqa ñawi ruruytan tupaykun, Tukuy-atiyniyoq Señor Diosmi chunkay-chunkata kamachimuwan llat'anaqniykichis suyukuna contra rimanaypaq: 9Señor Diosmi nin: Qankuna contran sayarisaq, kikin kamachillaykichiswantaqmi qankunata llat'anachisqaykichis, nispa. Ahinapin yachankichis Tukuy-atiyniyoq Señor Diospa kachamuwasqanta. 10Señor Diosmi nin: Sión llaqtapi tiyaqkuna, kusisqa qapariychis q'ochukuychis, hamushaniñan, qankuna ukhupin tiyasaq, nispa. 11Chay p'unchaypin askha suyukuna Señor Diosman huñuykukunqaku, paykunapas llaqtallantaqmi kapunqaku. Tukuy-atiyniyoq Señor Diosmi qankuna ukhupi tiyanqa, ahinapin yachankichis paypa qankunaman kachamuwasqanta. 12Señor Diosmi Judá suyuta ch'uya hallp'api wakmanta hap'ikapunqa kaqnin kananpaq, Jerusalentapas wakmantan akllakapunqa. 13Señor Diosmi ch'uya tiyananmanta sayarimun, chayrayku llapa runa paypa qayllanpi upallachun.


text: 1Cuyapäcog carmi Jesucristo nogantsi-raycu cruzcho wanorgan jutsata rurashgantsipita perdonashga canantsipag. Gamcunapis Tayta Diosnintsi cuyashgan wamrancuna caycarga Jesucristo cuyamashgantsinog runa mayiquita cuyay. 3Jutsayquicunapita perdonashgana caycarga chinëru canayquipag, waynäcunayquipag ni codiciöso canayquipäga parlaylapis ama parlapäcuytsu. 4Tsaynogpis runacunata asipänayqui cashga lutancunata imatapis ama parlaytsu, ni warmita burlacunayqui cashga lutancunata ama parlapaytsu. Lutancunata parlanayquipa trucanga imatapis ali cagcunalata imaypis parlapäcuy. Tsaynogpis Tayta Diosnintsita imaypis agradëcicäriy. 5Warmin warmin puricogcuna y codiciöso cagcunapis ïduluta adoragnogmi jutsasapa carcaycan. Gamcuna musyashgayquinogpis tsaynog cawagcunaga Tayta Dios y Jesucristo caycashgan cagman manami chayangapagtsu. 6Tayta Diosnintsega lapan jutsa ruragcunatami rabiashpan infiernuman gaycongapag. Tsaynog caycaptenga jutsata ruranayquipag pipis shacyätsishuptiqui ama chasquipaytsu. 8Gamcunapis naupataga mana tantyacurmi jutsata rurar cawapäcorgayqui. Tsaynog cawashga carpis Jesucristuta chasquicushgana caycarga waran waran pay munashgannogna cawapäcuy. 9Jesucristo munashgannogna cawarga cuyapäcogmi cantsi, alilatami rurantsi y rasun caglatami parlantsipis. 10Tsaynog caycaptenga Tayta Diosnintsi munashgannog cawanayquipag shumag yarpachacäriy. 11Tayta Diosta mana cäsucog runacuna lutancunata ruraptinpis gamcunaga ama ima jutsatapis rurapäcuytsu, sinöga Tayta Diosnintsi munashgannog cawapäcuy. Tsaynogpis jutsa ruragcunata tantyatsipäcuy jutsata mana rurananpag. 12Paycuna pacaylapa jutsata rurashgancunaga pasaypa pengacuypagmi caycan. 13Lutan rurag carpis Jesucristupa wilacuyninta chasquicurmi paycunapis tantyacärenga jutsa rurashgancuna pengaypag cashganta. Lutan ruragcuna tsaynog tantyacunanpagmi caynog nintsi: “Mana tantyacogcuna, lutanta ruraycashgayquita tantyacäriy. Wanushganog cagcuna, Jesucristuta chasquicäriy. Payta chasquicuptiquega Tayta Dios munashgannog cawanayquipagmi Jesucristo tantyatsishunquipag.” 15Tsaynog caycaptenga imanog cawarcaycashgayquitapis shumag tantyacäriy. Mana tantyacuypaga imatapis ama rurapäcuytsu. Tsaypa trucanga shumag yarpachacurir Tayta Diosnintsi munashgannog imatapis rurapäcuy. 16Runacuna mana alita rurar cawaptinpis gamcunaga alilata rurar imaypis cawapäcuy. 17Lutanta ruranayquipa trucanga shumag tantyacushpayqui Diosnintsi munashganta rurar cawapäcuy. 18Tsaynogpis ama upyapäcuytsu. Shincashga runacunaga lutancunata rurarmi cawapäcun. Tsaynog cawanayquipa trucanga Santu Espirituta cäsucur pay tantyatsishushgayquinogla imaypis cawapäcuy. 19Tsaynog cawarga salmucunata, himnucunata y cörucunatapis cantashpayqui lapan shonguyquiwan Tayta Diosta alabapäcuy. 20Tsaynogla ima pasashuptiquipis Jesucristuman yäracushpayqui Tayta Diosnintsita agradëcicäriy. 21Jesucristuta chasquicushga caycarnaga jucniqui jucniquipis cuyanacur cawapäcuy. 22Warmicuna runan nishganta cäsucutsun. Salvashga cagcuna Jesucristupa maquincho cashgannog warmipis runanpa maquincho catsun. 24Tsaynogpis Jesucristuta cäsucushgannog runanta cäsucutsun. 25Warmiyog runacuna, Jesucristo cuyashushgayquinog gamcunapis warmiquita cuyapäcuy. Warmiquita cuyanayquipäga tantyacäriy Jesucristo imanog cuyamashgantsitapis. Paymi cuyamashpantsi cruzcho wanorgan perdonashgana canantsipag. Tsaynogpis cuyamashpantsimi wilacuyninta tantyatsimashcantsi bautizacur Tayta Dios munashgannog cawanantsipag. 27Tsaynogpis cuyamashpantsimi jutsaynagtana Tayta Diospa naupanman pushamäshunpag. 28Manami pipis cuerpunta desmantelacuntsu, sinöga mana gueshyananpag cuidacunmi. Tsaynoglami Jesucristupis maquincho captintsi cuidamantsi y imaypis yanapamantsi. Tsaynogla gamcunapis warmiquita cuidanqui quiquiqui cuidacushgayquinog. Pipis warminwan cuyanacorga alimi cawan. 31Tayta Diosnintsipa palabranchöpis caynogmi escribiraycan: “Tsaynog captinmi warmita ashir runa promitin mana raquicaypa tänanpag. Tsaymi majatsacarna mamanpa y taytanpa maquincho caycashganpita runa yargucun warminwan tänanpag. Warminwan tarnami jäpa jäpa carpis paywan tsay castalana ricacun.” 32Warmiwan runa majatsacar tsay castala ricacushgannogmi nogantsipis Jesucristuta chasquicur Tayta Diosnintsipa wamranna ricacuntsi. 33Tsaynog caycaptenga warminta runa cuyatsun. Tsaynogla warmipis runanta cäsucur respitatsun.


text: 1Chaymanta suk diya Tata Diospa wasin pampapi Jesuska yachachikuykarkan. Chaypi kawarkan tukuy layayuk runakuna ofrendankunata churaykaptinkuna kullki churanankuna kajonpi. 2Chaymanta kawarkan mana nimayuk viyuda warmi chayaptin. Chay warmika churarkan ishkay tiyapushkan kullkisitunta. 3Tukuy tiyapushkan kullkinta churaptin kawashpana Jesuska disipulunkunata willarkansapa: —Ñuka allita willaykichi. Kay viyuda warmika mana nimayuk kaykashpa chay aypa kullkiyuk runakunamanta ashwan alli ofrendata kukushka. 4Chay aypa kullkiyuk runakuna puchushkan kullkinta Tata Diosta kunsapa. Chay mana nimayuk warmika tukuy tiyapushkanta Tata Diosta kuyashpa kushka. Chayrayku payka Tata Diosta ashwanta kushichin. 5Chaypina disipulunkunaka Tata Diospa allima ruradu wasinta kawashpankuna willanakurkansapa: —Kay wasika sukaman allima rumikunamanta ruradumi. Tata Diosta ofresishkankunawan allima sumachidumi. 6Chashna disipulunkuna willanakuptinkuna Jesuska willarkansapa: —Kay wasika sukaman allima ruradu kaptinpish suknin diya urmanan tiyan. Urmaptin manana ni suk rumi sawapura kiparinkanachu. Chiknishuk runakuna tukuy kay wasita wakllichishpa urmachinkasapa. 7Jesus yachachikuptin disipulunkuna tapurkansapa: —Maestru ¿aykapiti kay Tata Diospa manllayba wasintaka urmachinkasapa? ¿Imakunata kawashpatí yachashasapa Tata Dios chay rimashkaykita rurananta? 8Chashna disipulunkuna tapuptinkuna Jesuska willarkansapa: —Allita kuydanakuychi ama ni pi llullachishunaykichipa. Aypa llullachikuk runakuna ñukapi tukushpa shamunkasapa. Rimankasapa: “Ñuka kani Tata Diosmanta shamudu salvakuk runa.” Chashna rimaptinkunapish ama paykunataka kreyiychichu. 9Chaymanta llaktan llaktan makanakunkasapa. Chaymanta llaktapura makanakushpa wañuchinakunkasapa. Chaykunata uyarishpaykichi ama manchakuychichu. Manarapish kay allpa kulluptin aypa llaktakunapi makanakunankuna tiyan. 10Jesuska yachachikuyllapi katirkan: —Kaypi chaypi atun llaktakunapi chikninakuk runakuna suk atun llaktakunawan makanakunkasapa. 11Chaymanta kaypi chaypi allpa sinchita kuyunka. Tukuy maypi tiyanka sinchi yarkay. Rikchak laya unkuykuna tiyanka. Chaymanta tukuy runakuna manchanapa layakunata sielupi kawankasapa yachanankunapa allpa kullunanta. 12Manarapish nima manchanapa layakunata kawaptikichira chiknishuk runakuna kankunata apishunkichi. Paykuna tantanakunankuna wasikunaman pushashunkichi chatashunaykichipa. Chaymanta karselkunapi churachishunkichi. Ñukata kreyiwashkaykichirayku sinchi kamachikuk runakunapi chatakushunkichi. 13Paykunapi chatashuk pushashuptikichika kankunaka atipankichi yachachikuyta ñuka salvakuk kanaynita. 14Sinchi kamachikuk runakunapi chatakushuptikichika ama yuyaychichu imatami willasha nishpa. 15Ñukami allita yachachishkaykichi imatami rimankichi nishpa. Yanapaptini allita atipankichi paykunata ayniyta. Chayrayku chay chatakushuknikichi mana nima aynishuyta atipankasapachu. 16Chaymanta tataykichi wawkikichi aylluykichi llaktamasikichi chiknishunkichi. Llullachishushpaykichi pushashunkichi kamachikuk runakunaman paykuna wañuchichishunaykichipa. 17Ñukata kreyiwashkaykichirayku Tata Diosta mana kreyinayak runakuna chiknishunkasapa. 18Paykuna chiknishuptikichipish Tata Dioska sukaman kuydashuykankichi. Payka chukchaykichitapish kuydapushunkichi. 19Imatapish rurashuptinkuna mana shaykushpa ñukallata kreyiwashpa kawsaychi sieluman rinaykichipa paywan mana tukuyniyukta kawsak. 20Chaymanta kay Jerusalenpi tukuy vueltashninpi aypa soldadukunata kawashpaykichi yachankichi kay llakta kullunanta. 21Chay aypa soldadukunata kawashpa Judea partipi kashpaykichi nitikuychi urkukuna sikinpi pakakuk. Jerusalenpi kashpaykichi llukshiychi. Chakraykichipi kashpaykichi ama Jerusalenman kutimuychichu. 22Chay pacha Tata Dioska tukuy kay llaktapi kawsak runakunata kastigankasapa. Ñawpa yachachikuk runakuna Tata Dios kastigananta killkarkansapana. 23Tata Dioska tukuy kay llaktakunapi kawsak runakunata sukaman kastigaptinkuna sukaman padesinankuna tiyan. Chay padesinan tiempu chayamuptin okupada warmikuna ñuñuchikuk warmikuna llakichinapa layata padesinkasapa. 24Soldadukunaka runakunata machetinkunawan wañuchinkasapa. Sukkunata watashpankuna karu llaktakunaman pushankasapa chaypi kawsanankunapa. Mana judiyu runakunaka kay Jerusalen llaktapi kamachikunkasapa Tata Diospa rimashkan tiempu paktamunankaman. 25Jesus yachachikuyllapi katirkan: —Manarapish kay allpaman kashkan shamuptini tukuy pi intita killata luserukunata manchanapa layakunata kawankasapa. Chaymanta atun yakukuna sukaman untashpa kuyushpa sinchita kaparikunkasapa. Chayta uyarishpa tukuy runakuna sukaman manchakunkasapa. Sukaman manchakushpankuna sukta sukta yuyaykunkasapa. 26Chaymanta sielupi lusichikukkuna kuyunkasapa. Chayta kawashpa runakuna yuyankasapa kay allpa kullunanta. Manchakuywan wañukshina mallinakunkasapa. 27Chashna oras ñukata kawawankasapa puyu ukunpi shamuptini. Llipyak likidupi shamusha tukuy runakunata sumak yachanayniwan kamachiksapa. 28Ñuka shamusha kankunata sieluman pushaknikichi amana kutin padesinaykichipana. Chayrayku chay manchanapa layakunata kawashpaykichi kushikushpalla mana manchakushpa shuyawaychi. 29Jesus yachachikuyllapi katirkan: —Mash kawaychi chay igo kaspita suk kaspikunatapish. 30Chay kaspikuna aypata pankayaptin kawashpaykichi yachankichi veranu katinanta. 31Chashnashina chay manchanapa layakunata kawashpaykichi yachankichi Tata Dios ñukata utka kachamuwananta kamachikunaynipa. 32Allita willaykichi. Manarapish kay tiempupi kawsak runakuna wañuptinkunara tukuy kay willashkaynita kawanankuna tiyan. 33Tukuy sielu tukuy allpa kullunan tiyan. Kay allpa kulluptinpish ñuka tukuy rimashkaynita rurasha. 34Tukuy rimashkaynita yuyashpaykichi allita kuydanakuychi. Suk animal mana yuyashkan oras trampapi urman. Chashnashina mana yuyashkaykichi diya shamusha tukuy allpapi kawsak runakunata kastiganaynipa. Chayrayku ama nima laya vanidarta rurashpa nima machashpa kawsaychi. Ama tiyapushuknikichillata yuyashpa kawsaychi. 36Shamunaynita yachashpa tukuy tiempu diyapi tutapi kuydanakushpa Tata Diosta orashpa kawsaychi allita rurashpa kawsanaykichipa. Chashna kuydanakuptikichi Tata Dios yanapashunkichi manchana layakunata padesishpaykichipish ñukallata katiwashpalla kawsanaykichipa. Chaykunata pasashpaykichi sieluman rinkichi ñukapi rikurik. Chaypina Tata Dios kastiguykichimanta salvashunkichi. 37Chaymanta Jesus chayta yachachikushkanwasha Olivos urkuman rirkan. Tukuy diya Tata Diospa wasinpi yachachikuk. Tukuy tuta rik Olivos urkupi samak. 38Tukuy diya tutapacha aypa runakuna Tata Diospa wasinman riksapa Jesus yachachikuptin uyarik.


text: 1Chay muyuncunaćhu'a Tiberio nishan nunam ćhunca pichayu wataña cay jinantin nasyuncäta mandä cala. Poncio Pilatoñatacmi Judea malcap mandänin. Herodesñatacmi Galilea malcap. Chaynütacmi cay Herodespa irmänun Felipipis Ituria malcapwan Traconite malcacunap. Lisiniasñatacmi Abilinia malcap mandänin cala. 2Jinamanñatacmi Anaswan Caifas Israel caśhtacunap sumä puydï sasirdütin capäcula. Chay timpumá chunyäninćhu Zacariaspa chulin Juanta Diosninchic limapäla. 3Chaymi Juan pulila willacuśhtin Jordan mayup patanćhu malcacunäta: “Juchayquicunapi wanacul bawtisaculcay pampachäśha capäcunayquipä” nil. 4Chaynüpam lluy lulacala Diospa unay willacünin Isaias isquirbishancunänu. Chayćhümi nila: “Chunyäninćhu ayaycaćhäcäta uyalipäcuy: ‘Taytanchic ćhämunanpä sumäta allichaculcay. Ñatac paypa pulinanta tuquicta lulapäcuy. 5Ulucunäta, wayucunäta, ućhcucunätapis lluyta pampatapäcuy; caminucunäta tuquiman dirichapäcuy Taytanchicta ćhasquiculcänayquipä. 6Jinaptinmi cay pachäćhu llapan nunaca lican'a Dios Caćhamuśhan Salbacücäta’ nil” nila. 7Chay muyuncuna Juan caśhancäman achca nunacuna bawtisachicunanpä intirupïta lipäcuptinmi nila: “Pasaypi culibray caśhtacuna, ¿pitá nishulanqui ‘¡Diospa castigun janayquićhüñam cayan ayicunayquipä!’ nil? 8Juchayquicunapi wanaculcäśhayquitari camalachipäcuy. Icha ‘Abrahampa ayllun caynïwanmi Diosninchicpa allinña cayá’ ¿niyanquichun, imam? Dios munal'a cay lumicunapïtapis Abrampa ayllunman muyuchinmanmi. 9Jinaman paypa ächan listuñam cayan jaćhacunäta sapipi cuchünanpä. Chay mana alli wayuyniyu jaćhactamá wicapalcachil cañan'a” nil. 10Niptinmi nunacunaca tapupäcula: “Chayurá ¿imactatan lulapäcüman?” nil. 11Nipäcuptinmi: “Mayanpis ishcay müdanayücá jucnin müdananta uchun mana müdanayücunäman. Chaynütac lulaycäliy micuypi pulïcunawanpis” nila. 12Chaynütacmi Roma gubirnupä alcabäla mañawshïnin nunapis bawtisachicuyta munal Juanman lilcul: “Taytay, ya'acuna ¿imactatan lulapäcüman?” nila. 13Niptinmi: “Mañapäcuy nishuśhallayquita” nila. 14Chaynütac cachacucunapis tapuculcäla: “Taytay, ya'acuna, ¿imactatan lulapäcüman?” nil. Niptinmi: “Ama pictapis aminasacuyniquiwan'a nïtac yan'al imamanpis artilcul'a alafirsa quitacuychu. Cay lulaśhayquinu'a päguyquiwan-ari cuntintaculcay” nila. 15Caynu allinta limaśhanpïmi llapan nunacunäpis: “¿Paypisćha Diospa Caćhamuśhan Salbacüca?” nil pinsapäcula. 16Chaymi Juan llapanta: “Ya'a yacullawanmi bawtisapäcuc. Ya'ap ipäta śhamücämi ichá Chuya Ispirituwan ninawanpis bawtisapäcuśhunqui. Pay'a ya'apïtapis mas munayniyu captinmi ya'a mana bälïchu nï camächu śhucuyninpa watullanta pasquiycunalläpäpis. 17Ñatac trïgucta waywachï nunanümi pay'a śhayämun, lluy nunacunäta cäraycunanpä. Waywalcachilmi trïgucta pilwanman ćhulaycun'a; amuntañatacmi wiñay simpri nina waläcäman jitaycun'a” nila. 18Chaynu imaymanawan anyapalmi allin willacuyta willala. 19Jinamanmi mandä Herodesta imaypis piñapäla: “Irmänuyqui Felipip walmin Herodiaswan caynu cuscacuycuśhayqui manamá allinchu” nil. Jinamanmi juc mana allin lulaynincunapïtapis piñapäla. 20Jinaman Juanta carsilcämanlämi wićhaycächilapis. 21Caynu carsilman manalä wićhächiptinlämi Juan chaypun nunacunäta bawtisayäla. Chayćhümi Jesus ćhaycamul bawtisachicula. Jinalcul Diosta mañacuyaptinmi 22janay pachaca quićhacacüluptin Diospa Chuya Ispiritun paypa janäninman ji'alpamula juc palumanuy. Jinamanmi altu sïlupi: “¡Maynu cushisham cayá ampïta, cuyay chulí!” nil nilpamula. 23Chaypïtam Jesus llapan nunäta yaćhachiyta allaycula quimsa ćhunca watantanuy liyal. Paypïmi lluy nunacunapis Josëpa chulin caśhanta pinsapäcula. Ñatac Josëpa awquilluncuna caycunam cala: 24Elïñatacmi Matatpa chulin. 25Josëñatacmi Matatiaspa chulin. Matatiasñatacmi Amospa chulin. 26Nagaïñatacmi Maatpa chulin. 27Judäñatacmi Joananpa chulin. Joananñatacmi Resäpa chulin. 28Nerïñatacmi Melquip chulin. 29Erñatacmi Josuëpa chulin. Josuëñatacmi Elieserpa chulin. 30Levïñatacmi Simeonpa chulin. 31Eliaquimñatacmi Meleap chulin. Meleañatacmi Mainanpa chulin. 32Davidñatacmi Isaïpa chulin. 33Naasonñatacmi Aminadabpa chulin. Aminadabñatacmi Adminpa chulin. 34Judäñatacmi Jacobpa chulin. 35Nacorñatacmi Serugpa chulin. Serugñatacmi Regaurpa chulin. 36Salañatacmi Cainanpa chulin. 37Lamecñatacmi Matusalenpa chulin. Matusalenñatacmi Enocpa chulin. 38Cainanñatacmi Enospa chulin.


text:
¿Imaynatataq chaskiyman Diospa pampachakuynintaqa?
Tapukuy: ¿Imaynatataq chaskiyman Diospa pampachakuynintaqa?
Kutichiy: Hechos 13:38 pim nin: yachaychikyawaq paniykuna, Jesucristoman iñiptillaykichikmi huchaykichiktaqa Dios pampachan”.
“Pampachasqa” ninanqa ¿imataq hinaspa imapaqtaq munanchik?
“Pampachasqa” ninanqa; mosoq manaña debekuq pagasqañam ninanmi. Pitapas mana allinta ruraruspanchikqa maskanchikmi pampachakuyninta chaynapi paywan allinya kawsananchikpaq. Chay pampachaytaqa qonchik manam chay runa pampachasqa kayta merecesqanraykuchu. Manam pipas merecenchu pampachasqa kaytaqa; “pampachayqa” lluqsin cheqap kuyakuymantam, cheqap llakipayarikuymantawan mama imanrayky imapas qoqraykum, “pampachayqa”runa masinchikta manaña resintikuywan cheqnispa qawaymi imataña rurarusqanwanpas.
Chuya qellqam niwanchik lliwsi Diospa pampachakuynintaqa necesitanchik lliwmi huchapakurunchik, Eclesiastés 7:20 nin “kaypachapiqa manam hukllapas kanchu allin ruraq runaqa. Manam kanchu allinllata ruraspa mana huchallikuq runaqa. “Chaynallataqmi 1 Juan 1:8 pipas nin: manam ñoqaqa huchayoqcha kani nispaqa, kikinchikmi engañakuchkanchik”. Diospa cheqap yachachikuyninqa manaraqmi ñoqanchikpichu kachkan. Chaynallataqmi tukuy huchakunaqa Diospa contrampi qatariymi (Salmos 51:4) Chaymi kunan puni necesitanchik tayta Diospa pampachakuyninta. Sinchu huchanchik mana pampachasqa risunchik kaptinqa. Wiña wiñay ñakariymanmi huachanchikrayku (Mt 25:46, Jn 3:36).
¿Imaynataq huchaymanta pampachasqa kayman?
Diosninchikqa kuyakuywan yakikuqmi, payqa munanmi huchanchik pampachayta. 2 Pedro 3:9 niwanchik kaynata “…. Payqa paciensawanmi, suyasuchkankichik mayqan nikichikpas mana chinkarunaykichikta munaspan payqa munachkan huchamanta wanakuspaykichik payman llapallaykichik kutirikunaykichiktam” Diosqa pampachaykuwaychiktam munan.
Chaymi pampachakuyta churaykun ñoqanchikpi, huchanchikmanta pampachasqa kananchikpaq. Huchanchikmantaqa wañuywanmi castigasqaqa kasun, chaymi Romanos 6:23 nin; “huchallikuypa pagonqa wañuymi …” wiñay wañuytañañataqmi chaskinchik llapa huchanchikrayku. Diospa sumaq allinta tanteasqanraykum Jesucristoqa runallarqa (Juan 1:1,14). Jesucristo chakatasqa wañuptinmi chinkarurqa ñoqanchikpi huchanchikqa wiñay wiñaypay. Chuya qellqapi (2 Corintios 5:21) kaynata nin: Cristoqa manam huchallikurqachu ichapa ñoqanchikraykum Dios qepiykachirqa huchanchikkunata chaynapi Cristowan huklla kaspanchik Diospa munasqanman hinaña kawsananchikpaq ñoqanchikpaq kaq castigotam aparqa wañuspan señoninchik Jesucristoqa. Dios kaspanmi wañuspan qoykuwarqanchik “pampachakuytaqpa” huchanchikmanta llapallan allpapi runakunaman. Juan 2:2 nin: “paymi huchanchikrayku piñakuyninta amachanampaq wañurqa, manataqmi ñoqallanchikllapaqtaqchu aswanqa kay pachapi llapallan runakunapaqwanmi”. Jesusqa kawsarimuspam willakurqa huchatawan wañuy vencerusqantam (1 cor 15: 1-28). ¡Alabasqa kachun Dios¡ Señorninchik Jesucristoqa wañuspan kawsarimus qanmanta. Romanos 6:23 mi nin kaynata: “….Diospa qowasqanchikmi ichaqa Señorninchik Cristo Jesuswan kuska wiñaypaq kawsakuy”.
¿Munankichu huchanchikmanta pampachasqa kayta? Huchaykimantaqa pampachasqa kanki Señorninchik Jesucristollapi iñispaykim, payta chaskikuspaykim. Efesios 1:17 Tim nin: “llumpa llumpayta favorecewaspanchikmi Jesucristopa yawarninwan librawarqanchik otaq huchan chikkunata papachaykuwarqanchik”. Jesusmi pagarqa huchanchikmanta pampachasqa kanapaq. Chaymi Diostaqa mañakunayki Señor Jesucristontakama pampachaykusunaykipaq, creenaykitaqmi Jesucristo wañuyninwan qampa huchayki pampachasqanta – hinaptinqa Diosqa pampachaykusunkim. Jn 3:16-17 pim kachkan kay sumaq willakuy “Diosqa ancha – anchatam kuyarqa runakunata, chaymi sapallan churinta pipas paypi iñiqqa mañana puchukaspa wiñaypaqña kawsanampaq. Diosqa kay pachamanqa kachamurqa sapallan churintaqa manam runakunata juzganampaqchu aswanqa salvanampaqmi”.
¿Pampachasqa kayqa facilchu?
Facilya kaptinqa, manam pampachasqa kaytaqa qaypawaqchu. Manam pagayta pampachasqa kanaykipaqa atiwaqchu. Qamqa iñispallaykim chaskinki, llakikususpa qosuptillaykim. Sichu mananki Jesucristota salvadorniki kanantawan Diospa pampachakuynin chaskiyta hinaspaqa paypim confiakunayki hinaptinmi payqa huchaykimanta horqoykusunki mañakuyqa (oración) Diosman paypi iñisqaykita willarispayki pampachasusqaykimanta willarisqayki hinallam. Aswanqa Jesucristopi confia kuspaykim kaynata orakunayki “Diosilláy, qamta mana kasukusqanraykum huchallikuruni chaymi castigota merecene. Ichaqa Jesucristom ñoqapa castigoytaqa aparun chayraykum paypi iñisqanrayku huchaymanta pampachakuytaqa tarini. Kunanmantaqa qepanchanim huchaykunata hinaspam qamllapa salvacionnikipi confiakuni. ¡Gracias Tayta Diosniy! kuyawaspayki pampachaykuwasqay kimanta” Amen.
¿Ñachutantiakurumkiña Señorñinchi Jesucristuta hatikuyta kaypi yachaykuspaykiman hinaqa? Chayna kayptinqa kay orayniqpi kaq botonta llapiykuy: “Ñoqa chaskini kunan Señor Jesusta”
Kutiriy Quechua simipi qallariy paginaman
¿Imaynatataq chaskiyman Diospa pampachakuynintaqa?